Βάλτα Τριφυλίας - Valta Trifilias: 2010\nΌλα έτοιμα για τον ''Καλλικράτη'', λύση για τα σκουπίδια στην Πελοπόννησο...\nΌλα είναι έτοιμα ώστε η εφαρμογή του «Καλλικράτη» να ξεκινήσει απρόσκοπτα από τις 3 Ιανουαρίου του 2011 δήλωσε ο υπουργός Εσωτερικών κ. Γιάννης Ραγκούσης σε συνέντευξη Τύπου που παραχώρησε χθες. Οι συνεργάτες του κ. Ραγκούση παρουσίασαν μάλιστα ένα site ειδικά διαμορφωμένο για τον «Καλλικράτη» kallikratis/ypes.gr, στο οποίο αιρετοί και πολίτες θα μπορούν να λαμβάνουν κάθε πληροφόρηση για τη νέα αρχιτεκτονική δομή της αυτοδιοίκησης. Παράλληλα, ο κ. Ραγκούσης ανακοίνωσε ότι ο τετραψήφιος αριθμός 1500 τίθεται στην υπηρεσία των πολιτών για να λαμβάνουν πληροφορίες για κάθε τι που έχει σχέση με τους νέους Δήμους και τις Περιφέρειες. Επίσης, απο το νέο έτος το υπουργείο Εσωτερικών θα εφοδιάσει τους αιρετούς άρχοντες με κινητές συσκευές τελευταίας τεχνολογίας προκειμένου να έχουν τη δυνατότητα πρόσβασης στην ιστοσελίδα του «Καλλικράτη» για όλες τις εξελίξεις που αφορούν στους τομείς ευθύνης τους. Όσον αφορά στις πρακτικές εκκρεμότητες, ο κ. Ραγκούσης δήλωσε ότι τα ΑΦΜ, οι σφραγίδες οι κτηριακές υποδομές και οι πινακίδες των νέων ΟΤΑ είναι έτοιμες. Ο κ. Ραγκούσης σημείωσε ότι οι συγχωνεύσεις των 6.000 Νομικών Προσώπων Δημοσίου Δικαίου και Δημοτικών Επιχειρήσεων Δήμων και Περιφερειών θα έχουν ολοκληρωθεί μέχρι τις 28 Φεβρουαρίου «χωρίς αναβολή». Από τις συγχωνεύσεις αναμένεται να μετακινηθούν, σύμφωνα με εκτιμήσεις, περίπου 30.000 εργαζόμενοι της Τοπικής Αυτοδιοίκησης. Για το θέμα της διαχείρισης των απορριμμάτων ο κ. Ραγκούσης ανακοίνωσε ότι μέχρι τα μέσα Ιανουαρίου μαζί με τη υπουργό Περιβάλλοντος Τίνα Μπιρμπίλη θα επισκεφθούν τον αρμόδιο επίτροπο της Ε.Ε. και θα του παρουσιάσουν το σχεδιασμό διαχείρισης απορριμμάτων για όλη την Ελλάδα. Ο κ. Ραγκούσης ανακοίνωσε μάλιστα ότι έως αύριο θα κλείσουν 96 παράνομες και ανεξέλεγκτες χωματερές. Επιπλέον, ανακοίνωσε ότι θα προκηρυχθούν δύο διεθνείς διαγωνισμοί για την εφαρμογή του περιφερειακού σχεδιασμού διαχείρισης απορριμμάτων: ένας για την Πελοπόννησο και ένας για τα νησιά. Προανήγγειλε, μάλιστα, νομοθετική πρωτοβουλία με την οποία θα προβλέπεται συνυπευθυνότητα των Δήμων εάν ο αρχικός σχεδιασμός δεν υλοποιηθεί. Απαντώντας σε σχετική ερώτηση δημοσιογράφου, ο κ. Ραγκούσης επιβεβαίωσε ότι όλοι οι συνεργάτες του πρωθυπουργού θα μεταφερθούν στα γραφεία του Υπουργείου Εσωτερικών επί της οδού Βασιλίσσης Σοφίας. Τέλος, γνωστοποίησε ότι έχει ήδη υπάρξει συμφωνία με τον ΟΟΣΑ ο οποίος θα αναλάβει χωρίς επιπλέον κόστος την ποιοτική και λειτουργική αξιολόγηση της ελληνικής δημόσιας διοίκησης.\nΜε σημείο αναφοράς την πτώση κινούνται τα τελευταία έτη οι βασικοί δείκτες στην αγορά του ελαιολάδου, μηδέ και της χρονιάς που διανύουμε εξαιρουμένης. Σύμφωνα με έκθεση των υπηρεσιών της ΠΑΣΕΓΕΣ, η ελαιοκομική περίοδος 2009 - 2010 χαρακτηρίστηκε από κάμψη των μεγεθών σε εξαγωγές, κατανάλωση και αποθέματα. Με βάση τα στοιχεία της ενδιαφέρουσας έκθεσης και του αρμόδιου στελέχους κ. Θ. Βλουτή, οι εξαγωγές τα τελευταία χρόνια μειώνονται και εκτιμάται ότι το 2010 θα φτάσουν τους 80.000 τόνους από 100.000 τόνους που ήταν το 2008. Στο ίδιο «τέμπο» βάσει στοιχείων που παρέσχε το υπουργείο Αγροτικής Ανάπτυξης και Τροφίμων κυμαίνεται και η κατανάλωση ελαιολάδου στη χώρα μας, κυμαινόμενη στους 220.000 με 225.000 τόνους, σε αντίθεση με προηγούμενα χρόνια που έφθανε τους 250.000 τόνους, γεγονός που οφείλεται στις υψηλές τιμές καταναλωτή σε σχέση με τα σπορέλαια. Ομοίως και τα αποθέματα του προϊόντος, που κυμαίνονται γύρω στους 90.000 με 100.000 τόνους, μειωμένα σε σχέση με παλαιότερες περιόδους. Όσον αφορά στην παραγωγή του προϊόντος, με βάση τα στοιχεία του ΥΠΑΑΤ, για την περίοδο 2009 - 2010 είχαμε αύξηση σε σχέση με την αντίστοιχη περσινή της τάξης του 5%, ήτοι κυμαινόμενα στους 320.000 τόνους. Ωστόσο, σύμφωνα με στοιχεία που συνέλεξε η ΠΑΣΕΓΕΣ από ελαιοκομικές ΕΑΣ - μέλη της, η παραγωγή για την περίοδο 2009 - 2010 ανήλθε στα επίπεδα των 230.000 με 240.000 τόνων. Εξάλλου, την ίδια περίοδο, οι τιμές για το έξτρα παρθένο προϊόν διαμορφώθηκαν στα 2,10 ευρώ το κιλό και για το παρθένο στα 1,9 ευρώ το κιλό. Σύμφωνα, επίσης, με στοιχεία του ΥΠΑΑΤ, που παρατίθενται στην έκθεση της ΠΑΣΕΓΕΣ, η παραγωγή επιτραπέζιων ελιών τα τελευταία χρόνια κυμαίνεται μεταξύ 95.000 και 125.000 τόνων, φθάνοντας την περίοδο 2008 - 2009 τους 105.000 τόνους, αυξημένη κατά 10% από την προηγούμενη περίοδο, και το 2010 τους 107.000 τόνους. Στα ίδια περίπου επίπεδα εκτιμά την παραγωγή και η ΠΑΣΕΓΕΣ, βάσει στοιχείων των Ενώσεων - μελών της. Έτσι, ενώ την περίοδο 2008 - 2009 η παραγωγή ανήλθε στους 104.000 τόνους, το 2010 εκτιμάται ότι κυμάνθηκε στα ίδια περίπου επίπεδα.\nΔιαφορά 138% του ελαιόλαδου από τον παραγωγό στο ράφι...\nΑκριβότερο κατά 138% πληρώνουν το ελαιόλαδο οι καταναλωτές στα σούπερ μάρκετ σε σχέση με τις τιμές που εισπράττουν οι αγρότες. Σύμφωνα με έρευνα της ΠΑΣΕΓΕΣ οι παραγωγοί πωλούν το ελαιόλαδο 2,1 ευρώ το κιλό και οι καταναλωτές το αγοράζουν από τα ράφια των σούπερ μάρκετ 5 ευρώ. Την ίδια στιγμή, σύμφωνα με στοιχεία της Eurostat, το αγροτικό εισόδημα στην Ελλάδα το 2010 μειώθηκε κατά 4,3%. Το ελληνικό αγροτικό εισόδημα αντιστοιχεί στο 85,8% του μέσου κοινοτικού. Οι σημαντικότερες μειώσεις του αγροτικού εισοδήματος σημειώθηκαν σε Ρουμανία και Μ. Βρετανία (από -8,2%), Ελλάδα (-4,3%) και Ιταλία (-3,3%). Οι σημαντικότερες αυξήσεις σημειώθηκαν σε Δανία (+54,8%), Εσθονία (+48,8%) και Ιρλανδία (+39,1%).\nΤην ίδια ώρα σε σταθερά χαμηλά επίπεδα παραμένει η τιμή του λαδιού στην περιοχή της Τριφυλίας, αφού το τελευταίο διάστημα κυμαίνεται από 2,15 έως 2,20 ευρώ το κιλό. Πλέον η ελαιοσυγκομιδή φτάνει στο τέλος της αφού εκτιμάται ότι έχει μαζευτεί πάνω από το 90% των ελιών, και οι παραγωγοί είδαν για ακόμη μια χρονιά τις τιμές να είναι καθηλωμένες σε χαμηλά επίπεδα, μειώνοντας έτσι σημαντικά το εισόδημά τους.\nΕπιστολή αναγνώστη: άθλια κατάσταση στις τουαλέτες του 3ου Δημοτικού Γαργαλιάνων\nΣας διαβιβάζουμε για δημοσίευση την ανακοίνωση του Συλλόγου Γονέων και κηδεμόνων του 3ου Δημοτικού Σχολείου Γαργαλιάνων, καθώς και τις φωτογραφίες που δείχνουν την κατάσταση στην οποία έχουν περιέλθει οι τουαλέτες του σχολικού συγκροτήματος, λόγω της αδιαφορίας εδώ και χρόνια της απερχόμενης Δημοτικής Αρχής. Συγκεκριμένα εδώ και τρία χρόνια στις διαμαρτυρίες των γονέων ο δήμαρχος αντέτεινε ότι ετοιμάζει εργολαβία "ΣΚΟΥΠΑ" για την συντήρηση όλων των σχολικών συγκροτημάτων της πόλης. Τελικά αυτή η περιβόητη ''ΣΚΟΥΠΑ'' ή αλλιώς εργολαβία χρειάστηκε τρία χρόνια για να ''ετοιμαστεί'' προς διακήρυξη, να προκηρυχθεί, να ακυρωθεί να ξανά - προκηρυχθεί , στη συνέχεια να ακυρωθεί πάλι και μετά πάλι να προκηρυχθεί! Αμάν... Με την ''τρίτη'' ο εργολάβος υπόγραψε ήδη από το καλοκαίρι, αλλά διαπίστωσε ότι δεν υπάρχουν χρήματα και έτσι δεν είναι διατεθειμένος να κάνει εργασίες. Στο μεταξύ η κατάσταση στις τουαλέτες θυμίζει κάτι από την ταινία "ΤΟ ΕΞΠΡΕΣ ΤΟΥ ΜΕΣΟΝΥΚΤΙΟΥ' για όσους έχουν δει τη γνωστή ταινία. Σίγουρα οι ευθύνες βαρύνουν αποκλειστικά την απερχόμενη Δημοτική Αρχή, η νέα όμως Δημοτική Αρχή που αναλαμβάνει σε λίγες μέρες τι προτίθεται να κάνει για το πρόβλημα αυτό; Θα είναι η κατάσταση στα σχολεία γι αυτούς θέμα πρώτης προτεραιότητας; ή θα μας πούνε πάλι ότι δεν υπάρχουν χρήματα, ενώ χρήματα θα σπαταλώνται για τς ποδοσφαιρικές ομάδες (για να κάνουν μερικοί παραγοντίσκοι το κέφι τους), για γιορτές και πανηγύρια και για διάφορα άλλα που δεν αφορούν το κοινωνικό σύνολο, όπως έκαναν τόσα χρόνια οι απερχόμενοι; Εμείς ως γονείς δηλώνουμε ότι δεν πρόκειται να ανεχθούμε για πολύ, ούτε νέες υποσχέσεις ούτε αυτή την κατάσταση στο σχολικό συγκρότημα.\nΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ Γ’ ΔΗΜΟΤΙΚΟΥ ΣΧΟΛΕΙΟΥ ΓΑΡΓΑΛΙΑΝΩΝ\nΠαραθέτουμε μερικές ενδεικτικές φωτογραφίες που δείχνουν ένα μέρος του προβλήματος που λέγεται «Τουαλέτες 3ου Δημοτικού Σχολείου» που αποτελούν ντροπή για σύγχρονο σχολικό συγκρότημα. Οι τουαλέτες στην κατάσταση που βρίσκονται εγκυμονούν κινδύνους για την υγεία και την ασφάλεια των παιδιών που τις χρησιμοποιούν. Υπάρχουν σωληνώσεις εκτεθειμένες έτοιμες να σπάσουν από σκουριά, πλακάκια αιχμηρά και κατεστραμμένα που μπορούν να τραυματίσουν ανά πάσα στιγμή τα παιδιά μας , φωτιστικά καθρέφτες και καζανάκια σπασμένα που κρέμονται πάνω από τα κεφάλια τους, καλώδια ρεύματος και κουτιά διακλάδωσης εκτεθειμένα στις διαρροές και υγρασίες με κίνδυνο ηλεκτροπληξίας, δάπεδα κατεστραμμένα που αποτελούν εστίες βρωμιάς και μικροβίων, πόρτες σάπιες γεμάτες σκουλήκια. Όλα τα παραπάνω συνθέτουν μια εικόνα που δεν τη συναντά κανείς ούτε σε φυλακές του τρίτου κόσμου. Ο Σύλλογος θεωρεί την όλη κατάσταση απαράδεκτη διότι παρ’ όλες τις διαβεβαιώσεις που λάβαμε τη φετινή σχολική χρονιά καθώς και τις προηγούμενες από τη Δημοτική Αρχή και ενώ υποτίθεται ότι υπάρχει ήδη από το καλοκαίρι εργολαβία του Δήμου για τη συντήρηση των Σχολείων, πληροφορηθήκαμε ότι ο εργολάβος αρνείται να ξεκινήσει τις εργασίες για την ανακατασκευή των τουαλετών του Σχολικού Συγκροτήματος διότι έχει διαπιστώσει ότι δεν υπάρχει η απαραίτητη πίστωση. Έτσι λοιπόν είμαστε αποφασισμένοι να διεκδικήσουμε από τους αρμοδίους με οποιοδήποτε τρόπο την ανακατασκευή των τουαλετών άμεσα. Εάν δεν βρούμε την άμεση ανταπόκριση θα προβούμε σε όλες τις απαραίτητες ενέργειες που θα κρίνουμε αναγκαίες, μεταξύ αυτών και τη δημοσιοποίηση του θέματος στα μέσα μαζικής ενημέρωσης. Ζητάμε τη συμμέτοχη και την συμπαράσταση όλων των γονιών για αυτό και για τα άλλα επίσης σοβαρά προβλήματα που υπάρχουν στο σχολείο.\nΣχόλιο: το σενάριο του δρόμου της Βάλτας επαναλαμβάνεται...\nΓαργαλιάνοι: ''συνωστισμός'' για τον απολογισμό των πεπραγμένων της Δημοτικής Αρχής\nΟ απερχόμενος & τελευταίος Δήμαρχος Γαργαλιάνων παρουσιάζει στο ακροατήριο του τα επιτεύγματα της 8ετίας του. Η αντιπολίτευση φαίνεται να απουσιάζει από την εκδήλωση του τελευταίου απολογισμού. Στενοί συνεργάτες (Δημοτικοί Σύμβουλοι) του απερχόμενου δημάρχου παρακολουθούν την ομιλία του με μεγάλη προσοχή. Απογοήτευση... Μια 8ετία έργων για το καλό ...ΟΛΩΝ των πολιτών και μιλάει σε άδειες καρέκλες. Ο ΛΑΟΣ είναι πράγματι σοφός!.. Με πολύ προσοχή παρακολούθησαν τον απολογισμό 8ετίας του απερχόμενου δημάρχου οι πολίτες των Γαργαλιάνων! Από τα 200 περίπου έντυπα της "Δημοτικής Ανανεωτικής Κίνησης" θα χρειαστούν μόνο 9 (συμπεριλαμβανομένων και των συγγενών). Τελικά κανένας δεν αγιάζει στον τόπο του...\nστις 6:08 μ.μ. 0 σχόλια\nΤην ερχόμενη εβδομάδα, με πιθανότερη ημέρα την Τρίτη 28 του μηνός, αναμένεται να συνεδριάσει η δημοτική ομάδα της πλειοψηφίας του Δήμου Τριφυλίας. Στη συγκεκριμένη συνάντηση αναμένεται να ανακοινωθούν και οι αποφάσεις του δημάρχου Κώστα Κόλλια σχετικά με τους αντιδημάρχους που θα οριστούν στο νέο δήμο. Οι αντιδήμαρχοι θα είναι 6 και, σύμφωνα με τις πληροφορίες που υπάρχουν, τις θέσεις αυτές θα καταλάβουν οι Ιωάννης Μερκούρης από τον Αετό, Γιάννης Φιλντίσης από την Αυλώνα, Γιώργος Σαμπαζιώτης και Παναγιώτης Τσίγγανος από την Κυπαρισσία, Ευστάθιος Ανδρινόπουλος από τους Γαργαλιάνους, ενώ από τα Φιλιατρά ως επικρατέστερος φέρεται ο Αναστάσιος Πούλος. Για τη θέση του προέδρου του Δημοτικού Συμβουλίου, στις δημαιρεσίες που θα γίνουν την Κυριακή 2 Ιανουαρίου αναμένεται να προταθεί ο Γιάννης Καλκαβούρας από τους Γαργαλιάνους.\nΧτύπημα σε χρυσοχοείο στους Γαργαλιάνους, διαρρήξεις στα Φιλιατρά\nΜε πανομοιότυπο τρόπο όπως στη Μεσσήνη και την Κυπαρισσία, προχθές τα ξημερώματα χτυπήθηκε ένα χρυσοχοείο στους Γαργαλιάνους. Οι δράστες - που όλα δείχνουν ότι είναι οι ίδιοι και στις τρεις περιπτώσεις - ακολούθησαν την ίδια μέθοδο διάρρηξης. Εσπασαν τα ρολά και αφαίρεσαν από τις προθήκες του καταστήματος χρυσαφικά αξίας περίπου 20.000 ευρώ.\nΔύο απόπειρες διαρρήξεων σημειώθηκαν σε ισάριθμα, καταστήματα προχθές βράδυ στα Φιλιατρά. Μάλιστα, ο τρόπος των παραβιάσεων είναι πανομοιότυπος (έσπασαν τα τζάμια), που «οδηγεί» στο συμπέρασμα ότι πρόκειται για τους ίδιους δράστες. Ωστόσο, οι άγνωστοι δεν πρόλαβαν να «μπουκάρουν» στα καταστήματα. Μετά από έλεγχο που έκαναν οι ιδιοκτήτες στα εμπορεύματά τους, δε φαίνεται να εκλάπη κάτι. Πρόκειται για ένα καταστήμα με εργαλεία - χρώματα, δίπλα στον πεζόδρομο των Φιλιατρών, και το κατάστημα «Ο Κήπος της Εδέμ», με φρούτα και λαχανικά.\nΤο «αλαλούμ» με την εγκατάσταση φωτοβολταϊκών (Ανανεώσιμες Πηγές Ενέργειας) σε γεωργική γη, ποια γη χαρακτηρίζεται γεωργική και ποιες ενέργειες πρέπει να γίνουν, έρχεται να «θεραπεύσει» νέα εγκύκλιος με την οποία καταργείται προγενέστερος «Οδηγός» του ίδιου υπουργείου Περιβάλλοντος. Συγκεριμένα:\nΕγκύκλιο για την εγκατάσταση Ανανεώσιμων Πηγών Ενέργειας (ΑΠΕ) σε γεωργική γη απέστειλε το Υπουργείο Περιβάλλοντος, Ενέργειας και Κλιματικής Αλλαγής στις αρμόδιες υπηρεσίες της περιφερειακής διοίκησης, με σκοπό την αποσαφήνιση των διατάξεων του σχετικού νόμου. Με τη συγκεκριμένη εγκύκλιο παύει η ισχύς του «Οδηγού υποβολής νέων αιτήσεων που υποβάλλονται από αγρότες, για σταθμούς παραγωγής ηλεκτρικής ενέργειας από ΑΠΕ εγκατεστημένης ισχύος έως 100kW", που υπήρχε στην ιστοσελίδα του ΥΠΕΚΑ. Δείτε την αναλυτικά μαζί με σχετικό σχεδιάγραμμα για την παρακολούθηση της χρονικής αλληλουχίας των επιμέρους σταδίων που ακολουθούν. Στην εγκύκλιο περιγράφεται ο τρόπος διαχείρισης και εξυπηρέτησης των αιτημάτων, η έκδοση απαραίτητων δικαιολογητικών, τα στάδια αδειοδοτικής διαδικασίας, η σύναψη συνδέσεων κ.ά, για την εγκατάσταση σταθμών ηλεκτροπαραγωγής από ΑΠΕ σε Γεωργική Γη Υψηλής Παραγωγικότητας (ΓΓΥΠ), συμπεριλαμβανομένης της κατηγορίας των επαγγελματιών αγροτών.\n-Πατήστε εδώ για να διαβάσετε την εγκύκλιο με θέμα: «Η Εφαρμογή των διατάξεων του ν.3851/2010 σχετικών με την εξέταση αιτημάτων για την εγκατάσταση σταθμών παραγωγής ηλεκτρικής ενέργειας από Α.Π.Ε. σε γεωργική γη υψηλής παραγωγικότητας, συμπεριλαμβανομένης της κατηγορίας των επαγγελματιών αγροτών».\n-Πατήστε εδώ για να δείτε το σχεδιάγραμμα των απαιτούμενων διαδικασιών.\nΜάχες οπισθοφυλακής ετοιμάζεται, κατά τα φαινόμενα, να δώσει η χώρα μας στη διάρκεια του μαραθώνιου των διαπραγματεύσεων για την καινούργια Κοινή Αγροτική Πολιτική (ΚΑΠ), που θα τεθεί σε εφαρμογή από το 2014. Στόχος, όπως επισημαίνει στέλεχος του υπουργείου Αγροτικής Ανάπτυξης και Τροφίμων, είναι «να χάσουμε όσο το δυνατόν λιγότερα»! Στα μέσα Νοεμβρίου η Ευρωπαϊκή Επιτροπή γνωστοποίησε ένα μάλλον γενικόλογο και αόριστο πλαίσιο κατευθύνσεων για την αναθεώρηση της ΚΑΠ. Ο βασικός κορμός των προτάσεων - κατευθύνσεων αυτών στηρίζεται στους εξής άξονες:\nΣτη συνέχιση της στήριξης, που παρέχεται σήμερα στους ευρωπαίους αγρότες με τις άμεσες ενισχύσεις και παράλληλα στη διαφοροποίηση των ενισχύσεων ανάλογα με τα ιδιαίτερα χαρακτηριστικά (γεωγραφικά, κοινωνικά, ανταγωνιστικά κ.α.) κάθε αγροτικής εκμετάλλευσης. Τι σημαίνουν όλα αυτά; Πρώτον, ότι από το 2014 και μετά, οι σημερινές κοινοτικές επιδοτήσεις θα είναι «ντε φάκτο» μειωμένες για τους Έλληνες αγρότες, αφού όπως λέει η Κομισιόν και όπως διαφαίνεται, θα γίνει προσπάθεια να εξομοιωθούν στο μέσο όρο των ενισχύσεων, σε παλιά και νέα κράτη μέλη. Το πόσο μειωμένες θα είναι, θα φανεί από τις διαπραγματεύσεις και τα παζάρια, που ήδη ξεκίνησαν σε κοινοτικό επίπεδο, τόσο για την ΚΑΠ, όσο και για τον κοινοτικό προϋπολογισμό και πόσα θα δίνει αυτός στην γεωργία μετά το 2013. Δεύτερον, ότι με τις προτάσεις της Κομισιόν εισάγεται η έννοια μιας «βασικής» ενίσχυσης. Στην ουσία ενός επιδόματος, που θα καλύπτει το εισόδημα «επιβίωσης» για τους αγρότες. Παρότι στις προτάσεις δεν περιλαμβάνεται ένας συγκεκριμένος προσδιορισμός του πόσο θα είναι αυτή η «βασική» ενίσχυση, οι πληροφορίες αλλά και οι σχεδιασμοί του ΥπΑΑΤ, παίρνουν ως δεδομένο ότι αυτή θα κυμανθεί σε επίπεδο στρεμματικής ενίσχυσης, με βάση το μέσο όρο των ενισχύσεων, που δίνονται αυτή τη στιγμή σε ευρωπαϊκό επίπεδο. Η Ελλάδα σήμερα, λόγω μικρού κλήρου, κατατάσσεται στις τέσσερις πρώτες χώρες ως προς το ύψος της ανά καλλιεργούμενο στρέμμα κοινοτικής ενίσχυσης. Εάν πάμε στο μέσο όρο της Κοινότητας, τότε καθίσταται σαφές ότι η χώρα μας θα έχει μια σημαντική απώλεια κοινοτικών ενισχύσεων. Τρίτον, ότι από το ύψος της «βασικής» ενίσχυσης και πάνω, ο ίδιος ο αγρότης θα πρέπει να πιάσει κάποια «εξειδικευμένα» κριτήρια ώστε να πλησιάσει και το υπόλοιπο κομμάτι της σημερινής ενίσχυσης. Για παράδειγμα, εάν ένας αγρότης παίρνει σήμερα «τσεκ» 8.000 ευρώ και με ποιοτικό παρακράτημα, ή με καρτελάκια πιστοποιημένου σπόρου, εισπράττει άλλα 2.000 ευρώ, από το 2014, η αναλογία αυτή δεν θα υπάρχει. Το βασικό ποσό των 8.000 ευρώ, μπορεί να πέσει στα 4.000 ευρώ και το σύνολο της επιδότησης μπορεί να φτάνει στα 8.000 ευρώ, αντί για 10.000 ευρώ σήμερα. Τα 4.000 ευρώ θα είναι το εισόδημα «επιβίωσης» και τα άλλα 4.000 ευρώ θα είναι η ενίσχυση που θα καταβάλλεται με ένα «μίγμα κριτηρίων, κινήτρων, και προϋποθέσεων». Βασικός όρος θα είναι, ο παραγωγός να καλλιεργεί συστηματικά την εκμετάλλευσή του.\nστις 11:42 μ.μ. 0 σχόλια\nΤην κατάργηση 3 αστυνομικών σταθμών στη Μεσσηνία, 12 στη Λακωνία και 3 ακόμα στην Αρκαδία περιλαμβάνεται στη σχετική υπουργική απόφαση που δημοσιεύθηκε στο ΦΕΚ της 3ης Δεκεμβρίου. Συγκεκριμένα στη Μεσσηνία καταργούνται οι Αστυνομικοί Σταθμοί Αριος, Κορυφασίου και Διαβολιτσίου, και πλέον παραμένουν μόνο οι Σταθμοί Αρφαρών και Χώρας. Να σημειωθεί ότι με προηγούμενη υπουργική απόφαση τον περασμένο Φεβρουάριο είχε καταργηθεί ένας σημαντικός ακόμα αριθμός αστυνομικών σταθμών.\nΙστορική χαρακτήρισαν όλοι οι ομιλητές που παραβρέθηκαν στην ορκωμοσία του νέου Δημοτικού Συμβουλίου Τριφυλίας, η οποία πραγματοποιήθηκε στην αίθουσα συνεδριάσεων της έδρας του Δήμου στην Κυπαρισσία, με έμφαση στην μεγάλη στιγμή για τους Τριφύλιους που ενωμένο ατενίζουν το μέλλον, αλλά και με πολιτικές δηλώσεις απο τους επικεφαλής των παρατάξεων. Την ορκωμοσία τέλεσε ο Μητροπολίτης Τριφυλίας - Ολυμπίας κ. Χρυσόστομος ο οποίος σε πνεύμα ενότητας ευχήθηκε βιωσιμότητα και ανιδιοτέλεια στους νεοεκλεγέντες δημοτικούς συμβούλους. Η αίθουσα αλλά και ο περίβολος χώρος ήταν ασφυκτικά γεμάτος από τους 33 δημοτικούς συμβούλους και τους εκλεγμένους των 3 Δημοτικών ενοτήτων, επισήμων αλλά και προσκεκλημένων, οι οποίοι υπομονετικά περίμεναν τους χαιρετισμούς. Μηνύματα έστειλε μεταξύ άλλων ο υφυπουργός Οικονομικών κ. Δημήτρης Κουσελάς αλλά και εκπρόσωποι από Καλλικρατικούς Δήμους, ενώ τηλεφωνική επικοινωνία με το νέο Δήμαρχο είχε και ο Περιφερειάρχης Πελοποννήσου κ. Πέτρος Τατούλης. Στην ομιλία του ο Νομάρχης Δημήτρης Δράκος αναφέρθηκε στην ενότητα και προοπτική του Τριφυλιακού χώρου, θεωρώντας ότι υπάρχουν μεγάλες δυναμικές αναπτυξιακής παρουσίας σε όλους τους τομείς, ευχαριστώντας όλες της Δημοτικές αρχές που άοκνα εργάστηκαν για τον τόπο. Μίλησε με αυτοδιοικητικά λόγια για την δύσκολη οικονομική συγκυρία που διέρχεται ο τόπος μας, προτείνοντας δράσεις αλλά και διεκδίκηση των οραμάτων που έχουν προϋπολογισθεί σε τοπικό επίπεδο. Ο Αντιπεριφεριάρχης κ. Χρ. Μαλαπάνης διαβεβαίωσε ότι θα υπάρξει συνεργασία με το νέο Δήμο σε πολλά επίπεδα, με έργα ανάπτυξης που θέλει να δρομολογήσει ο ίδιος αλλά και να υπάρξει συμπαράσταση από την Περιφέρεια Πελοποννήσου. Επίσης μίλησε για στενή συνεργασία ώστε να εκπληρωθούν τουλάχιστον οι βασικοί στόχοι του θεσμού. Ο νέος Δήμαρχος κ. Κώστας Κόλλιας ευχαρίστησε όλους τους συνεργάτες του αλλά και τον Δήμαρχο Κυπαρισσίας με την ομάδα του, για την δυναμική και το μήνυμα που έδωσαν και έγινε αποδεκτό από τους πολίτες, μαζί με την απόφασή του να υπάρξει σκληρή δουλειά. Επανέλαβε ότι δεν ήρθε ως νικητής στο νέο Δήμο αναγνωρίζοντας τις δυσκολίες που θα υπάρξουν, καθώς και στην αναφορά του που αφορούσε τους 7 τομείς δράσεις στους οποίους θα εστιάσει ο ίδιος βάση των προγραμματικών του δηλώσεων. Μάλιστα ο ίδιος όρκισε και τον επικεφαλής της ελάσσονος μειοψηφίας κ. Κουκούμη ο οποίος ορκίστηκε στη τιμή και την υπόληψή του σύμφωνα με τη τελετή. Το παρών έδωσαν εκτός από τους δημοτικούς συμβούλους αρκετοί εκλεγμένοι περιφερειακοί σύμβουλοι μεταξύ των οποίων η Αντωνία Μπούζα, ο Σωτήρης Παναγιωτόπουλος, ο εκπρόσωπος της Ν.Δ. κ. Δημήτρης Σαμπαζιώτης, η πολιτευτής Μπέσσυ Πλέτσα, οι Δήμαρχοι Κυπαρισσίας κ. Σαμπαζιώτης, Φιλιατρών κ. Ξύγκας, Γαργαλιάνων κ. Καλοφωλιάς, Αυλώνος κ. Φιλντίσης, ο νέος Δήμαρχος Πύλου - Νέστορος κ. Καφαντάρης ο οποίος ευχήθηκε από το βήμα για το νέο Δήμο και μάλιστα με νόημα αφού οι 2 Δήμοι έχουν κοινό προσανατολισμό λόγω της ΠΟΤΑ, οι πρώην Δήμαρχοι κ. Τσάκος και Ηλ. Τσίγγανος, πρώην Δήμαρχοι από γειτονικούς Δήμους, αλλά και αρκετοί επίσημοι.\nΧτυπήστε επιτέλους του κερδοσκόπους ..\nΔεν υπάρχει προστασία του καταναλωτή. Ασύδοτη η αγορά καυσίμων!! Σε ανοδική τροχιά εξακολουθούν να κινούνται οι τιμές των καυσίμων στο νομό Μεσσηνίας το τελευταίο διάστημα. Η νέα αύξηση στις τιμές διυλιστηρίου κατά 18% έχουν περάσει και στα πρατήρια υγρών καυσίμων, καθώς σύμφωνα με τις τιμοληψίες της νομαρχίας η μέση λιανική τιμή της αμόλυβδης βενζίνης διαμορφώνεται στα 1,60€ ανά λίτρο αλλά σε αρκετά πρατήρια της Μεσσηνιακής υπαίθρου η τιμή διάθεσης κάνει ρεκόρ όλων των εποχών αγγίζοντας το ….1,70€.\nΕκτός αυτού ας μας εξηγήσει κάποιος πως γίνεται να υπάρχει διαφορά τιμής 0,10€, μεταξύ των πόλεων των Φιλιατρών και της Κυπαρισσίας, οι οποίες απέχουν λιγότερο από 15 χλμ...\nΣήμερα η ορκωμοσία του νέου Δημοτικού Συμβουλίου Τριφυλίας\nΣήμερα Δευτέρα 20/12/2010 θα γίνει η ορκωμοσία του εκλεγέντος Δημοτικού Συμβουλίου του Δήμου Τριφυλίας, στο δημοτικό κατάστημα της έδρας του Δήμου, στην Κυπαρισσία ,στις 7.00 το βράδυ. Η ορκωμοσία είναι ανοικτή στο κοινό και θα μεταδοθεί από το Ράδιο Νίκη.\nΠαραδείσια-Τσακώνα: πλήρως σε κυκλοφορία 28 Οκτωβρίου 2011...\nΣυγκεκριμένες ημέρες για την παράδοση στην κυκλοφορία του τμήματος Παραδείσια – Τσακώνα έδωσε στη Βουλή, απαντώντας σε επίκαιρη ερώτηση του βουλευτή Μεσσηνίας Ι. Λαμπρόπουλου, ο υφυπουργός Υποδομών, Μεταφορών και Δικτύων Ι. Μαγκριώτης. Ο υφυπουργός ανακοίνωσε ότι έως τις 28 Οκτωβρίου του 2011 θα έχει δοθεί στην κυκλοφορία το τμήμα του δρόμου, συμπεριλαμβανομένης και της γέφυρας Τ4, ενώ το υπόλοιπο τμήμα θα κυκλοφορεί, με μια μικρή παράκαμψη στο σημείο της κατολίσθησης, από τον Απρίλιο. Ο κ. Λαμπρόπουλος επισήμανε ότι η ανάπτυξη της Πελοποννήσου είναι ταυτισμένη με τους δύο μεγάλους οδικούς άξονες: Κόρινθος - Τρίπολη - Καλαμάτα - Λεύκτρο - Σπάρτη και Κόρινθος - Πάτρα - Πύργος - Τσακώνα - Μεσσηνία, που θα δώσουν άλλες προοπτικές για ανάπτυξη, όχι μόνο στην Πελοπόννησο, αλλά και σε όλη τη Δυτική Ελλάδα. Αναφερόμενος στο τμήμα Παραδείσια - Τσακώνα, το χαρακτήρισε ως αμαρτωλό και πρόσθεσε: «Ενώ και εκεί προχωρούσαν κανονικά οι εργασίες - είναι ένα δύσκολο τμήμα - και παίρναμε διαβεβαιώσεις μέχρι πριν από λίγες εβδομάδες ότι αυτό το μήνα που διανύουμε ή τον Ιανουάριο θα δινόταν στην κυκλοφορία με μία μικρή παράκαμψη γύρω στα εξακόσια μέτρα, τώρα δεν ξέρουμε τι γίνεται. Διάφορα γράφονται. Δεν υπάρχει και δε γίνεται η εκταμίευση όπως θα έπρεπε για να τελειώσει το έργο γρήγορα. Ρωτάμε τι θα κάνετε και αν θα γίνει η εκταμίευση των οφειλομένων χρημάτων». Απαντώντας ο υφυπουργός χαρακτήρισε κατανοητό το ενδιαφέρον των βουλευτών από την Πελοπόννησο, «γιατί πράγματι η Πελοπόννησος έχει στερηθεί βασικών αναπτυξιακών υποδομών και οι δύο αυτοκινητόδρομοι της δίνουν τη δυνατότητα να αξιοποιήσει τα συγκριτικά της πλεονεκτήματα». Αναφερόμενος στο δρόμο Κορίνθου - Τρίπολης - Τσακώνας, παρουσίασε τα συγκεκριμένα χρονοδιαγράμματα και εξέφρασε την ελπίδα ότι μέσα στο 2011 θα φθάνει ο αυτοκινητόδρομος μέχρι την Καλαμάτα και θα έχει ολοκληρωθεί η γέφυρα Τ4 στο σημείο της κατολίσθησης. Παρατήρησε όμως ότι μπορεί η κατολίσθηση να σημειώθηκε το 2003, όπως ανέφερε ο κ. Λαμπρόπουλος, «αλλά το συγκεκριμένο έργο έχει κακοδαιμονία από τη μελέτη. Η μελέτη έγινε το 1991-1992. Τότε δημοπρατήθηκε, δόθηκε σε χρήση στις αρχές του 2000 και το 2003 έγινε η κατολίσθηση. Το συμπέρασμα είναι ότι, όταν έχουμε κακές μελέτες, έχουμε κακές δημοπρατήσεις και άσχημα αποτελέσματα. Μόνο που δεν έβαλε μυαλό το Δημόσιο σε αυτή τη διαχρονική του ευθύνη, τη διακυβερνητική του ευθύνη και όταν ήρθε να μελετήσει και να δημοπρατήσει το μεγάλο πρόβλημα της κατολίσθησης και έκανε τη σύμβαση του 2006, επανέλαβε σχεδόν τα ίδια λάθη. Γι’ αυτό από τότε έχουμε προβλήματα και συνεχείς παρατάσεις και, βεβαίως, αυξήσεις του προϋπολογισμού». Πρόσθεσε, μάλιστα, ότι όλα τα θέματα που υπήρχαν έχουν ξεπεραστεί, και επισήμανε: «Δε δημοπρατούνται έργα και ειδικά τόσο σημαντικά έργα χωρίς απόλυτη ωριμότητα και προετοιμασία, ούτε για προεκλογικούς λόγους ούτε για άλλες σκοπιμότητες. Το πολιτικό σύστημα έχει πάρει, φαντάζομαι, αυτό το μάθημα».\nΜε κύριο θέμα την συζήτηση και την έγκριση του απολογισμού και του ισολογισμού του δήμου για το έτος 2009 συνεδριάζει την ερχόμενη Τρίτη στις 7.30 το απόγευμα το Δημοτικό Συμβούλιο Γαργαλιάνων. Ο ισολογισμός έχει ήδη ελεγχθεί και εγκριθεί από ορκωτούς λογιστές. Την ερχόμενη Τετάρτη 22 του μηνός την ίδια ώρα, στην αίθουσα συνεδριάσεων του Δημοτικού Συμβουλίου στην Δημοτική Βιβλιοθήκη, θα γίνει δημόσιος απολογισμός των πεπραγμένων της δημοτικής αρχής για τα έτη 2009 και 2010 από τον δήμαρχο Σταύρο Καλοφωλιά. Επίσης ο δήμαρχος θα κάνει γενικότερη αναφορά στα πεπραγμένα της τελευταίας τετραετίας αλλά και όλης της του της θητείας. Να σημειώσουμε ότι ο απολογισμός της δημοτικής αρχής αναμένεται να κυκλοφορήσει και σε έντυπο για την ευρύτερη ενημέρωση των πολιτών.\nΤο 2011 θα είναι ο χρόνος της μεγάλης αλλαγής στη Γεωργία, ανακοίνωσε ο πρωθυπουργός, κλείνοντας ο ίδιος τις εργασίες της Περιφερειακής Σύσκεψης για την Αγροτική Ανάπτυξη, που πραγματοποιήθηκε στο Ρέθυμνο. Ο πρωθυπουργός παρουσίασε τους άξονες της αγροτικής πολιτικής της κυβέρνησης επισημαίνοντας ότι η ανάπτυξη του αγροτικού μας τομέα μπορεί να αναδειχθεί σε κλειδί για τις αλλαγές και το μέλλον της Ελλάδας. Προανήγγειλε την ανασύσταση του υπουργείου Αγροτικής Ανάπτυξης από μηδενικής βάσης, που θα έχει ως αποτέλεσμα να απελευθερωθούν Γεωπόνοι και Κτηνίατροι ώστε να βρεθούν δίπλα στους αγρότες και τους κτηνοτρόφους στο χωράφι και τη στάνη… Μιλώντας για το Καλάθι των Προϊόντων κάθε περιφέρειας, ο πρωθυπουργός είπε πως θα επιλέγονται τα προϊόντα που συγκροτούν το διατροφικό πολιτισμό κάθε περιφέρειας και στο καλάθι θα απεικονίζεται ο χαρακτήρας και η ταυτότητα κάθε περιοχής. Έφερε μάλιστα παράδειγμα την Κρήτη λέγοντας ότι το κρητικό καλάθι και τα προϊόντα του, τα οποία χαρακτηρίζουν την κρητική διατροφή, είναι το πιο ολοκληρωμένο πρότυπο διατροφής και μπορεί αυτό το καλάθι προϊόντων, να γίνει ο καλύτερος πρεσβευτής στις αγορές… Χρειαζόμαστε όνομα, ταυτότητα με πιστοποιητικό ποιότητας για κάθε προϊόν για κάθε περιφέρεια.\nΤην Παρασκευή 17 Δεκεμβρίου θα ξεκινήσει, εκτός απροόπτου, η πίστωση των λογαριασμών των αγροτών από τον ΟΠΕΚΕΠΕ για την εξόφληση της ενιαίας ενίσχυσης του 2010, όπως ανακοίνωσε ο υπουργός Αγροτικής Ανάπτυξης Κώστας Σκανδαλίδης κατά τη διάρκεια της γενικής συνέλευσης της ΠΑΣΕΓΕΣ. Να σημειωθεί ότι, παράλληλα με τη διαδικασία πληρωμής του 50% της ενιαίας ενίσχυσης, «τρέχει» η πληρωμή του 30% της εξισωτικής αποζημίωσης για το 2009. Ο ΟΠΕΚΕΠΕ εκτιμά ότι θα είναι έτοιμος να καταθέσει τα χρήματα στους δικαιούχους κτηνοτρόφους των ορεινών και μειονεκτικών περιοχών το διάστημα μεταξύ Χριστουγέννων και Πρωτοχρονιάς. Τη γενική συνέλευση της ΠΑΣΕΓΕΣ, αλλά και την ημερίδα που πραγματοποιήθηκε, παρακολούθησε ο πρόεδρος της ΕΑΣ Μεσσηνίας Βασίλης Κοζομπόλης, ο οποίος ανέφερε πως έγινε αναλυτική συζήτηση για τη νέα ΚΑΠ. Σύμφωνα με την εισήγηση του προέδρου της ΠΑΣΕΓΕΣ, η μείωση θα είναι μεγάλη, ενώ ο υπουργός απέφυγε να πει ποιο θα είναι το ποσοστό. Πάντως, ο κ. Σκανδαλίδης τόνισε ότι θα γίνει διαβούλευση και προσπάθεια δικαιότερης κατανομής των επιδοτήσεων. Ωστόσο, ο κ. Κοζομπόλης παρατήρησε ότι, αν μικρύνει η «ψαλίδα» μεταξύ μεγαλύτερου και μικρότερου, η Ελλάδα λόγω της στρεμματικής ενίσχυσης θα έχει τη μεγαλύτερη μείωση. Επίσης, το α΄ τρίμηνο του 2011 θα ανακοινωθεί ο προϋπολογισμός και εκεί θα γίνει γνωστό πόση θα είναι η μείωση. Επιπρόσθετα, ο πρόεδρος της ΕΑΣ Μεσσηνίας επισήμανε ότι εξακολουθεί να υπάρχει αοριστία σχετικά με το θέμα του «ενεργού αγρότη», αφού δεν έχει διευκρινισθεί ποιος θα χαρακτηρίζεται έτσι: «Ζητήσαμε από τον υπουργό να το ξεκαθαρίσει. Και επιτέλους, να κλείσει το θέμα των αγροτών του Κολωνακίου. Τέλος, υπήρξε μια ανησυχία απ’ όλους μας για συρρίκνωση και αποδυνάμωση του υπουργείου Αγροτικής Ανάπτυξης».\n«Καυτή» νύχτα ήταν η προχθεσινή, ξημερώνοντας Τετάρτη, στα Φιλιατρά, αφού άγνωστος ή άγνωστοι δράστες έβαλαν φωτιά σε κάδους απορριμμάτων, αλλά και σε τρακτέρ. Γύρω στις 12.20 μετά τα μεσάνυχτα, στην περιοχή Αγίου Αθανασίου Φιλιατρών, κοντά στην «παλιά» Ένωση Αγροτικών Συνεταιρισμών, από άγνωστη αιτία (προφανώς επρόκειτο για εμπρησμό) ξέσπασε πυρκαγιά στο τρακτέρ μάρκας «Renault», ιδιοκτησίας Κυριακόπουλου Γεωργίου του Παναγιώτη, κατοίκου Φιλιατρών, το οποίο καταστράφηκε ολοσχερώς (η αξία του ανέρχεται σε μερικές δεκάδες χιλιάδες ευρώ), μαζί με τη ρυμούλκα και το μηχάνημα για τη συγκομιδή του ελαιοκάρπου που είχε πάνω, τα ελαιόπανα και άλλα εργαλεία χρήσιμα για το λιομάζεμα… Ταυτόχρονα, εκδηλώθηκαν πυρκαγιές σε πέντε κάδους απορριμμάτων σε διάφορα σημεία της πόλης, με αποτέλεσμα την ολική καταστροφή δύο, πλαστικών, εξ αυτών. Οι πυρκαγιές κατασβέστηκαν από κλιμάκιο της Π.Υ. Γαργαλιάνων. Σύμφωνα με πληροφορίες έχουν γίνει προσαγωγές υπόπτων, ενώ προανάκριση διενεργεί η Αστυνομία και η Π.Υ. Γαργαλιάνων. Πάντως, από τα πρώτα «στοιχεία» και τις εκτιμήσεις δε φαίνεται να συσχετίζονται οι πυρκαγιές στους κάδους με τον εμπρησμό στο τρακτέρ.\nΑιματηρή συμπλοκή Αλβανών σημειώθηκε χθες το απόγευμα σε αγροτική περιοχή των Φιλιατρών. Λίγο πριν από τις 7:30, πέντε Αλβανοί οπλισμένοι με καραμπίνα και μαχαίρια μετέβησαν σε αγροτική περιοχή κοντά στο δρόμο προς Λιμενάρι, όπου σε αγροικία διέμεναν τρεις ομοεθνείς τους, και μετά από έντονο φραστικό επεισόδιο συνεπλάκησαν. Οι πρώτοι πυροβόλησαν κατά των τριών, δυο φορές, με αποτέλεσμα ένας να τραυματιστεί στο δεξί χέρι, ενώ ένας δεύτερος στην κοιλιά από μαχαιριές. Οι τραυματίες διακομίσθηκαν στο Κέντρο Υγείας Φιλιατρών και εν συνεχεία στο Νοσοκομείο Κυπαρισσίας, όπου και νοσηλεύονται. Σύμφωνα με πληροφορίες, οι πέντε Αλβανοί είχαν διαφορές με ομοεθνείς τους, τους οποίους αναζήτησαν στη συγκεκριμένη αγροικία, αλλά αυτοί πιθανότατα είχαν φύγει. Βρήκαν εκεί τους τρεις Αλβανούς, τους ρώτησαν πού βρίσκονται οι υπόλοιποι και κουβέντα στην κουβέντα, συνεπλάκησαν.\nΠαραδίδεται στην κυκλοφορία σήμερα στις 12 το μεσημέρι, το τμήμα Λεύκτρο - Παραδείσια του αυτοκινητόδρομου, μήκους 6 χιλιομέτρων. Με το συγκεκριμένο κομμάτι το οδικό δίκτυο της Πελοποννήσου αποκτά πλέον σύγχρονο αυτοκινητόδρομο από την Κόρινθο μέχρι τα Παραδείσια, συνολικού μήκους 114 χιλιομέτρων. Τις επόμενες ημέρες, μέσα στην εβδομάδα, είναι πιθανό ο υπουργός Υποδομών Δημήτρης Ρέππας να επισκεφθεί το τμήμα αυτό, μαζί με όλο το κομμάτι από τον νότιο κόμβο της Τρίπολης έως το Αθήναιο, που παραδόθηκε τον περασμένο μήνα.\n"Κλειδί" για τις επιδοτήσεις στο μέλλον η έννοια του "ενεργού αγρότη", την οποία εισάγει ως κριτήριο χορήγησης η νέα Κοινή Αγροτική Πολιτική αφήνοντας την "καυτή πατάτα" στα χέρια των κρατών-μελών. Το θέμα αυτό είναι κρίσιμης σημασίας για την αγροτική οικονομία της Ελλάδας, καθώς ο μικρός κλήρος και ο κατακερματισμός των ιδιοκτησιών μπορεί να αφήσει απέξω έναν πολύ μεγάλο αριθμό μικροκαλλιεργητών που συμπληρώνουν το εισόδημά τους ασχολούμενοι παράλληλα με την οικοδομή, τον τουρισμό κ.λπ. Παράλληλα, ο τρόπος υπολογισμού του γεωργικού εισοδήματος με φορολογικά κριτήρια σε πολύ χαμηλά επίπεδα δημιουργεί ακόμη μεγαλύτερους κινδύνους. Πρέπει να σημειωθεί ότι ο ορισμός τού κατά κύριο επάγγελμα αγρότη στην Ελλάδα, σύμφωνα με την πρόσφατη νομοθεσία, προϋποθέτει ότι το 35% των εσόδων πρέπει να προέρχεται από αγροτικό εισόδημα και ασφάλιση στον ΟΓΑ. Εφόσον ισχύσει κάτι τέτοιο, χιλιάδες ιδιοκτήτες αγροτικών εκμεταλλεύσεων, ειδικά στην Πελοπόννησο, κινδυνεύουν να μείνουν χωρίς επιδότηση καθώς έχουν τη γεωργία ως συμπληρωματικό εισόδημα. Πρόκειται για ένα πλήθος ιδιοκτητών που έχουν άλλο κύριο επάγγελμα και κληρονόμησαν -ή και αγόρασαν σε ορισμένες περιπτώσεις- κτήματα τα οποία καλλιεργούν. Κατά κοινή ομολογία τα συμπληρωματικά αυτά εισοδήματα έχουν συμβάλει έτσι ώστε να μην είναι τόσο ορατή σε αυτές τις κατηγορίες η κρίση, ενώ για πολλά χρόνια τροφοδότησαν την τοπική αγορά και ειδικότερα την αγορά αστικών ακινήτων. Επίσης, εφόσον δεν δοθούν επιδοτήσεις σε αυτές τις κατηγορίες ιδιοκτητών, είναι ορατός ο κίνδυνος να εγκαταλειφθεί πλήρως η καλλιέργεια καθώς θα είναι πλέον ασύμφορη - με κίνδυνο να λογγώσουν ολόκληρες περιοχές. Από την άλλη πλευρά, και μπροστά στον κίνδυνο να υπάρχουν μεγάλες εισοδηματικές απώλειες στους κατά κύριο επάγγελμα αγρότες, κερδίζει όλο και περισσότερο έδαφος η άποψη να αποκλειστούν όλοι οι άλλοι από τις επιδοτήσεις. Το βέβαιο είναι ότι τα κονδύλια της Κοινής Αγροτικής Πολιτικής το επόμενο διάστημα θα περικοπούν σημαντικά, ενώ το συνολικό ποσό θα μοιραστεί σε πολύ περισσότερους αγρότες και στις νέες χώρες που εντάχθηκαν στην Ευρωπαϊκή Ενωση. Αυτά που χαρακτηρίζουμε "ιστορικά δικαιώματα", δηλαδή οι επιδοτήσεις που παίρνουν οι αγρότες με βάση αυτά που έπαιρναν κατά μέσο όρο την τριετία 2000-2002, είναι βέβαιο ότι θα συρρικνωθούν και πιθανόν να καταργηθούν. Κατά συνέπεια η συζήτηση για τον ορισμό του "ενεργού αγρότη" μπορεί να πυροδοτήσει έντονες αντιδράσεις αλλά και αντιπαραθέσεις μεταξύ των καλλιεργητών.\nΈτοιμο να παραδοθεί στην κυκλοφορία μέσα στην εβδομάδα είναι το νέο τμήμα του αυτοκινητόδρομου Λεύκτρο - Παραδείσια, μήκους 6 χιλιομέτρων. Σύμφωνα με πληροφορίες το καινούργιο κομμάτι μπορεί να παραδοθεί ακόμα και σήμερα, όμως η ακριβής μέρα της παράδοσής του δεν έχει ξεκαθαρίσει, ίσως να πάει το Σάββατο, λόγω μιας εκκρεμότητας στο υπουργείο Υποδομών. Για την ακρίβεια, φαίνεται ότι το τμήμα θέλει να το παραδώσει ο ίδιος ο υπουργός Δημήτρης Ρέππας, κάτι που είχε προγραμματίσει να κάνει για το Καλογερικό - Αθήναιο πριν από ένα μήνα, αλλά τότε ο φόρτος εργασιών του δεν του το επέτρεψε. Στο νέο κομμάτι υπάρχουν τα διόδια Λεύκτρου (Βελιγοστής), τα οποία θα λειτουργήσουν μόλις ολοκληρωθεί το Παραδείσια - Τσακώνα. Τα οχήματα θα μπαίνουν και θα βγαίνουν στον κόμβο Παραδεισίων, όπου θα υπάρχει και πλευρικός σταθμός διοδίων (στην κατεύθυνση προς Καλαμάτα), τα οποία επίσης θα λειτουργήσουν όταν παραδοθεί το Παραδείσια - Τσακώνα. Ηδη ο προσωρινός κόμβος, το "στρογγυλό" από και προς Καλαμάτα και Μεγαλόπολη, ξηλώθηκε. Για τη Μεγαλόπολη λειτουργεί ο προσωρινός ημικόμβος στη γέφυρα πάνω από τον αυτοκινητόδρομο, πριν τη γέφυρα του Αλφειού κοντά στο χωριό Γέφυρα.\nΤρεις ζώνες διαχείρισης απορριμμάτων στην Πελοπόννησο, η μια στη Μεσσηνία\nΤρεις ζώνες διαχείρισης απορριμμάτων σχεδιάζονται για την Πελοπόννησο, για να μπορέσουν να κλείσουν όλες οι παράνομες χωματερές που λειτουργούν. Υπολογίζεται ότι στην Πελοπόννησο λειτουργούν 128 παράνομες χωματερές από τις 250 συνολικά σε όλη την Ελλάδα και η διαχείριση θα χωροθετηθεί σε περιοχές των νομών Μεσσηνίας, Αρκαδίας και Λακωνίας. Παράλληλα θα πρέπει να γίνει αποκατάσταση όλων των παράνομων χωματερών και σε περίπτωση που δεν γίνει η Ελλάδα κινδυνεύει με βαρύ πρόστιμο που αγγίζει τα 21 εκατομμύρια ευρώ την ημέρα.\nΜέχρι τις 20 Δεκεμβρίου το αργότερο, θα έχουν μπει τα χρήματα του υπόλοιπου 50% της επιδότησης στους λογαριασμούς όλων των παραγωγών. Τη διαβεβαίωση αυτή έδωσε χθες ο γ.γ. του υπουργείου Αγροτικής Ανάπτυξης Γιώργος Κανελλόπουλος. Παρατήρησε ότι η πληρωμή θα ξεκινήσει 3 - 4 μέρες νωρίτερα και θα ολοκληρωθεί στις 20 του μήνα, καθώς αφορά 1 εκ. παραγωγούς σ’ όλη τη χώρα.\nΜε κλήρο η σειρά των δημοτικών συμβούλων στο Δήμο Τριφυλίας...\nΜε κλήρωση που έγινε χθες στο Πρωτοδικείο Κυπαρισσίας καθορίστηκε η σειρά κατάταξης μεταξύ ισοψηφησάντων υποψηφίων δημοτικών συμβούλων στο Δήμο Τριφυλίας. Πιο συγκεκριμένα στην κληρωτίδα από το συνδυασμό "Τριφυλία Ισόρροπη Ανάπτυξη", μπήκαν οι Γιάννης Αδρακτάς και Γιάννης Κατσούλας οι οποίοι ισοψήφησαν με 746 ψήφους και μάλιστα είναι και από την ίδια εκλογική περιφέρεια των Γαργαλιάνων. Μετά την κλήρωση πρώτος είναι ο κ. Αδρακτάς και ακολουθεί ο κ. Κατσούλας, χωρίς ωστόσο το αποτέλεσμα να έχει κάποια σημαντική διαφοροποίηση, αφού ούτως η άλλως εκλέγονται και οι δύο. Επίσης κλήρωση έγινε μεταξύ της Παναγιώτα Αργύρη και του Ευάγγελου Γιαννόπουλου από το συνδυασμό "Ανεξάρτητη Δημοτική Συνεργασία" οι οποίοι ισοψήφησαν με 391 σταυρούς. Η γενική τους κατάταξη στο συνδυασμό μετά την κλήρωση φέρνει πρώτη την κ. Αργύρη και ακολουθεί ο κ. Γιαννόπουλος. Επίσης από τον ίδιο συνδυασμό με 386 ψήφους ισοψήφησαν οι Χαράλαμπος Τσάμης, Επαμεινώνδας Θεοδωρόπουλος και Αντώνιος Τζόρβας. Μετά την κλήρωση, στην κατάταξη πρώτος είναι ο κ. Θεοδώροπουλος και ακολουθούν ο κ. Τσάμης και ο κ. Τζόρβας. Ιδιαίτερο ενδιαφέρον όμως είχε η κλήρωση για την τοπική κοινότητα Μουζακίου όπου ισοψήφησαν οι Νικολέτα Κοροβήλα και Δημοσθένης Μαρίνης. Μετά την κλήρωση που έγινε, τακτικό μέλος εκλέγεται ο κ. Μαρίνης και αναπληρωματική η κ. Κοροβήλα.\nΑργά χθες το απόγευμα βγήκε από το Πρωτοδικείο Κυπαρισσίας και η απόφαση για την επίσημη ανακήρυξη των συνδυασμών και των υποψηφίων του Δήμου Τριφυλίας. Σύμφωνα με αυτή, η κατανομή των 33 εδρών του νέου δήμου γίνεται ως εξής:\n- Ο συνδυασμός "Τριφυλία - Ισόρροπη Ανάπτυξη" καταλαμβάνει 20 έδρες, 2 στην εκλογική περιφέρεια Αετού, 2 στην Αυλώνα, 6 στους Γαργαλιάνους, 4 στην Κυπαρισσία, 5 στα Φιλιατρά και 1 στην Τριπύλα.\n- Ο συνδυασμός "Ανεξάρτητη Δημοτική Συνεργασία" καταλαμβάνει 12 έδρες, 1 στον Αετό, 1 στην Αυλώνα, 2 στους Γαργαλιάνους, 4 στην Κυπαρισσία και 4 στα Φιλιατρά.\n- Ο συνδυασμός "Λαϊκή Συσπείρωση" καταλαμβάνει 1 έδρα στην εκλογική περιφέρεια Γαργαλιάνων.\nΑπό το συνδυασμό "Τριφυλία - Ισόρροπη Ανάπτυξη" εκλέγονται οι εξής δημοτικοί σύμβουλοι:\n- Εκλογική περιφέρεια Αετού, Ιωάννης Μερκούρης (642), Δημήτριος Μπασδάνης (379).\n- Εκλογική περιφέρεια Αυλώνος, Ιωάννης Φιλντίσης (650), Σπυρίδων Χρονόπουλος (301).\n- Εκλογική περιφέρεια Γαργαλιάνων Ευστάθιος Ανδρινόπουλος (1.224), Ιωάννης Καλκαβούρας (778), Ιωάννης Αδρακτάς (746), Ιωάννης Κατσούλας (746), Καλλίνικος Κυριακόπουλος (625), Θεόδωρος Δεληγιάννης (568).\n- Εκλογική περιφέρεια Κυπαρισσίας, Παναγιώτης Τσίγγανος (1.363), Γεώργιος Σαμπαζιώτης (1.326), Ζαχαρίας Κανελλόπουλος (804), Μαρία Πανουσιοπούλου (798)\n- Εκλογική περιφέρεια Φιλιατρών, Παρασκευή Παντελάκη-Μάνδαλου (693), Ιωάννης Ρούσης (679), Αναστάσιος Πούλος (615),Παναγιώτης Σουρέτης (543), Χαράλαμπος Παγάνης (503).\n- Εκλογική περιφέρεια Τριπύλας, Ιωάννης Βασιλόπουλος (299).\nΑπό τον συνδυασμό "Ανεξάρτητη Δημοτική Συνεργασία" εκλέγονται οι δημοτικοί σύμβουλοι:\n- Εκλογική περιφέρεια Αετού, Ιωάννης Δριμής (660).\n- Εκλογική περιφέρεια Αυλώνος, Γεώργιος Γαλάνης (463).\n- Εκλογική περιφέρεια Γαργαλιάνων, Γεώργιος Σερέτης (559), Κωνσταντίνος Αγγελόπουλος (492).\n- Εκλογική περιφέρεια Κυπαρισσίας, Σωτήριος Τσίγγανος (1.229), Ιωάννης Κατσαργύρης (1.082), Αθανάσιος Πετρόπουλος (982), Σωτήριος Μπακούρος (902).\n- Εκλογική περιφέρεια Φιλιατρών Δημήτρης Σωτηρόπουλος (ως υποψήφιος δήμαρχος), Παναγιώτης Σταματελόπουλος (927), Βασίλειος Αθανασόπουλος (871), Σταύρος Αντωνόπουλος (836).\nΑπό τον συναδυασμό "Λαϊκή Συσπείρωση" εκλέγεται δημοτικός σύμβουλος ο Σαράντος Κουκούμης (ως υποψήφιος δήμαρχος) στην εκλογική περιφέρεια Γαργαλιάνων.\nΣτις δημοτικές κοινότητες, όπου έχουμε 5μελή συμβούλια, εκλέγονται:\nΓαργαλιάνοι: Από την "Τριφυλία - Ισόρροπη Ανάπτυξη" οι Κωνσταντίνος Αβδίκος, Ανδρέας Ματθιουδάκης, Παναγιώτα Λάππα. Από την "Ανεξάρτητη Δημοτική Συνεργασία" οι Αριστομένης Διακουμόπουλος και Γεώργιος Καλκαβούρας.\nΚυπαρισσία: Από την "Τριφυλία - Ισόρροπη Ανάπτυξη" οι Δημήτριος Χρονόπουλος, Παναγιώτης Φωτεινόπουλος, Παναγιώτης Αγγελινάς. Από την "Ανεξάρτητη Δημοτική Συνεργασία" οι Θεώνη Αδαμοπούλου, Σωτήριος Γιαννόπουλος.\nΦιλιατρά: Από την "Τριφυλία - Ισόρροπη Ανάπτυξη" οι Χαράλαμπος Στάμος, Γεώργιος Γεωργακόπουλος, Παναγιώτης Κάης. Από την "Ανεξάρτητη Δημοτική Συνεργασία" οι Δήμητρα Αλεξανδροπούλου-Αλευρά, Γρηγόριος Στασινόπουλος.\nΤριφυλία: Φόβος και ανασφάλεια από την εγκληματικότητα\nΜε το φόβο και την ανασφάλεια ζουν καθημερινά οι πολίτες της Τριφυλίας λόγω της, διαρκώς αυξανόμενης, εγκληματικότητας (μικροεγκληματικότητας) στην περιοχή. Δεν υπάρχει μέρα που να μη σημειωθεί κρούσμα διάρρηξης, κλοπής ή ληστείας. Μάλιστα, οι δράστες δεν έχουν ενδοιασμούς ούτε στην ώρα ούτε στο χώρο, αφού «χτυπούν» καθ’ όλη τη διάρκεια του 24ώρου σε τράπεζες, υπηρεσίες, καταστήματα, σπίτια, ακόμη και σε κοτέτσια και στάβλους… Ακόμη μεγαλύτερη ανασφάλεια αισθάνονται οι ηλικιωμένοι, κυρίως στα χωριά της ορεινής Τριφυλίας, όπου και δεν υπάρχει αστυνόμευση. Με το που νυχτώνει, δε, δεν κυκλοφορεί ψυχή. Κάτι η οικονομική κρίση, κάτι ο φόβος και η ανησυχία για ενδεχόμενη «επίθεση», ο κόσμος είναι κλεισμένος στο σπίτι του! Τα περιστατικά πολλά, σε όλη την Τριφυλία, τον τελευταίο χρόνο. Ληστεία σε τράπεζα στους Γαργαλιάνους, ληστεία στο ΙΚΑ Φιλιατρών, κλοπή στο LIDL στην Κυπαρισσία, ληστεία σε πρατήριο υγρών καυσίμων στο Καλόνερο, κλοπή σε ελαιοτριβείο στα Φιλιατρά, διαρρήξεις και κλοπές σε σπίτια και καταστήματα στην Κυπαρισσία, τα Φιλιατρά, τους Γαργαλιάνους, ένοπλη ληστεία με ομηρία σε μπαράκι στην Κυπαρισσία, κλοπή σε τράπεζα στο Δώριο, είναι μόνο κάποια από τα φαινόμενα «μικροεγκληματικότητας» που έχουν σημειωθεί στην περιοχή, άλλοτε με «μεγάλη» κι άλλοτε με μικρότερη λεία. Έλληνες ή αλλοδαποί βρίσκονται πίσω από τα κρούσματα εγκληματικότητας που παρατηρούνται στην περιοχή; Η απάντηση εξαρτάται από τη δυνατότητα εξιχνίασης των όποιων περιστατικών. Και από τη στιγμή που τα κρούσματα μικροεγκληματικότητας δεν εξιχνιάζονται, είναι αναμενόμενο να υφέρπει η ρατσιστική και ξενοφοβική προσέγγιση πως για όλα φταίνε οι ξένοι… Ωστόσο, υπάρχουν περιπτώσεις που έχουν εξιχνιαστεί και οι δράστες είναι Έλληνες και όχι αλλοδαποί, γνωστοί και όχι ξένοι… Οι πολίτες, δικαίως, ζητούν περισσότερη και καλύτερη αστυνόμευση. Ζητούν την παρουσία της Αστυνομίας σε πόλεις και χωριά. Αυτό, όμως, σύμφωνα με τις Αστυνομικές Αρχές, δεν μπορεί να γίνει στον επιθυμητό βαθμό, αφού υπάρχει τεράστια έλλειψη σε προσωπικό και, όπως τονίζουν, προσπαθούν με τις όποιες δυνατότητες διαθέτουν να ανταποκριθούν καλύτερα στα αυξημένα καθήκοντά τους. Κάτι πρέπει να γίνει, πάντως. Άμεσα. Γιατί ο φόβος και η ανασφάλεια «τσακίζουν» την ηρεμία και τη γαλήνη του κοινωνικού ιστού της περιοχής. Είναι επιτακτική ανάγκη η «ενίσχυση των αστυνομικών τμημάτων με προσωπικό, ώστε να μπορούν να ανταπεξέλθουν ικανοποιητικά στις υποχρεώσεις της καθημερινότητας και βεβαίως να υπάρχει περισσότερη, πιο έντονη και συστηματικότερη αστυνόμευση της περιοχής. Η ανάγκη ενίσχυσης και εμπέδωσης του αισθήματος ασφάλειας στους πολίτες, είναι, όχι απλώς επιτακτική, αλλά επιβεβλημένη και πρέπει τάχιστα η Πολιτεία να λάβει όλα τα ενδεικνυόμενα μέτρα, ώστε η ζωή στην Τριφυλία να επανέλθει στους ''κανονικούς'' ρυθμούς, χωρίς φοβίες και ανησυχίες…\nΣτη Λακωνία καταγράφονται μέχρι τώρα οι καλύτερες τιμές του φετινού ελαιόλαδου, πάνω από 2,40 ευρώ το κιλό. Ομως, η τάση κι εκεί είναι πτωτική. Στη Μεσσηνία η τιμή είναι στα 2,20 και στην Κρήτη στα 2,10-2,15 ευρώ. Οι επικεφαλής των συνεταιριστικών οργανώσεων προβληματίζονται, αλλά διατυπώνουν και μια συγκρατημένη αισιοδοξία. Στα αρνητικά στοιχεία μετρά η πολύ μεγάλη παραγωγή που αναμένεται στην Ισπανία, ενώ στα παρήγορα, η ζημιά που έχει εκδηλωθεί στην Ιταλία. Ως μέσο για να σταματήσει η κατρακύλα των τιμών και να υπάρξει προστιθέμενη αξία, παρουσιάζεται η τυποποίηση και η ανάδειξη των ποιοτικών χαρακτηριστικών του ελληνικού ελαιόλαδου. Ειδικότερα, μιλώντας με προέδρους και γενικούς διευθυντές ελαιοπαραγωγικών Ενώσεων Αγροτικών Συνεταιρισμών της χώρας, καταγράψαμε την ακόλουθη εικόνα:\nΣτην ΕΑΣ Μεσσηνίας ο πρόεδρος Βασίλης Κοζομπόλης σημείωσε: «Στα 2,20 ευρώ είναι κυρίως η τιμή στο νομό, αλλά η κατάσταση είναι ρευστή. Η Ιταλία δεν πάει καλά στην παραγωγή, λόγω πτώσης καρπού και δάκου. Οι Ιταλοί έχουν πάθει ζημιά, δεν έχουν την παραγωγή που περίμεναν. Σίγουρα θα βγουν να αγοράσουν λάδια. Θα εξαρτηθεί και από την προσφορά της Ισπανίας. Δεν μπορούμε να πούμε ότι οι τιμές θα πάνε προς τα κάτω. Είμαι συγκρατημένος, δεν είμαι τόσο απαισιόδοξος. Το παρήγορο είναι πως η ποιότητα είναι πολύ πιο καλή από την περσινή. Δεν έχουμε προβλήματα με δάκο και κερκόσπορα. Τα λάδια που βγαίνουν στο συνεταιρισμό Αβίας, είναι μέχρι 2 γραμμές. Είναι ποιοτικά πολύ πιο ανώτερα από πέρσι. Είμαστε σε αναμονή εξελίξεων. Δε χρειάζεται πανικός και απογοήτευση».\nΣτην ΕΑΣ Λακωνίας ο πρόεδρος Νίκος Προκοβάκης παρατήρησε: «Από 2,42 έως 2,47 ευρώ είναι οι τιμές στις οποίες έχει πωληθεί μέχρι τώρα το φετινό ελαιόλαδο στη Λακωνία. Η πιο μεγάλη τιμή καταγράφηκε στους Αγίους Αποστόλους, όπου ποσότητες πωλήθηκαν με 2,51 ευρώ. Οι τιμές αυτές καθορίστηκαν σε δημοπρασίες που έχουν γίνει από συνεταιρισμούς ή με διακανονισμό. Υπάρχουν πιέσεις για προς τα κάτω και μάλιστα σύντομα. Πέρσι στην πρώτη και ενδεικτική δημοπρασία που γίνεται κάθε χρόνο στους Αγίους Αποστόλους. η τιμή ήταν 2,80 ευρώ και φέτος στις δύο πρώτες 2,43 και 2,51 ευρώ, αντίστοιχα. Πράγμα που σημαίνει ότι και φέτος οι τιμές θα είναι χαμηλά. Και τα 2,40 πάντως είναι χαμηλή τιμή. Αν ήταν 3 ευρώ... Φέτος στο νομό μας είναι η χρονιά με τη μειωμένη παραγωγή. Ομως, το λάδι είναι ποιοτικά πολύ καλό, καλύτερο από πέρσι. Το ελαιομάζεμα έχει ξεκινήσει εδώ και ένα μήνα, όπως κάθε χρόνο, από τις νότιες περιοχές, της Νεάπολης».\nΣτην ΕΑΣ Ηρακλείου ο γενικός διευθυντής Γιάννης Χαλκιαδάκης μας είπε: «Η τιμή εδώ και 6 μήνες είναι 2,15 ευρώ. Υπάρχει πολύ μεγάλη παραγωγή στην Ισπανία και αυτό είναι ένα θέμα. Στα νότια του νομού Ηρακλείου φέτος δεν υπάρχει μεγάλη παραγωγή, ενώ στα βόρεια είναι η καλή χρονιά. Η ποιότητα φαίνεται να είναι καλή. Σε μας είναι νωρίς, καλά καλά δεν έχουν ξεκινήσει τα ελαιοτριβεία. Το πρώτο 10ήμερο του Δεκεμβρίου θα έχουν μπει όλοι να μαζέψουν. Την άλλη εβδομάδα θα κάνουμε ένα Δ.Σ., όπου θα εξετάσουμε όλα τα δεδομένα. Μέσα από την τυποποίηση επιδιώκουμε να δώσουμε κάτι παραπάνω. Οποιος περιμένει από το χύμα, έχει πρόβλημα. Προωθούμε μια κατηγορία τυποποιημένου, το εξτρίσιμο, το έξτρα έξτρα παρθένο κάτω από τις 3 γραμμές, και επιδιώκουμε μέσα από το μάρκετινγκ να έχουμε προστιθέμενη αξία. Γι’ αυτό αγωνιζόμαστε να πάμε στην τυποποίηση όσο το δυνατόν μεγαλύτερες ποσότητες».\nΣτην ΕΑΣ Σητείας ο γενικός διευθυντής Γιώργος Ανδρονιδάκης επεσήμανε:«Τώρα ξεκινάμε την ελαιοσυγκομιδή, είμαστε όψιμοι. Γι’ αυτό δεν μπορούνε να μιλήσουμε για τιμές. Φέτος είναι καλή χρονιά από πλευράς παραγωγής, αφού υπολογίζουμε τουλάχιστον 10.000 τόννους στην περιοχή μας. Η περσινή ήταν η χειρότερη χρονιά που υπήρξε ποτέ, αφού ήταν κάτω από 4.000 τόννους. Την περασμένη εβδομάδα η τιμή στην Ιταλία ήταν 2,35 ευρώ, δηλαδή 2,20 ευρώ στον παραγωγό. Το κόστος παραγωγής το υπολογίζουμε στα 2 ευρώ. Απ’ ό,τι ακούμε φέτος θα υπάρχει μεγάλη παραγωγή στη Μεσόγειο. Η ποιότητα στην περιοχή μας θα είναι καλή».\nΣτην ΕΑΣ Κυδωνίας - Κισσάμου (Χανιά - Κολυμπάρι - Κίσσαμος) ο πρόεδρος Κωνσταντίνος Περουλάκης παρατήρησε: «Είμαστε στο φουλ της παραγωγής. Η τιμή είναι στα 2,10 ευρώ και τόσο αγοράζει η Ενωση. Κάποιοι έμποροι μπορεί να δώσουν 2,20 ευρώ, αλλά για λίγες ποσότητες, λειτουργώντας ως "κράχτης". Και στα 2,20 δε βγάζει τίποτα ο παραγωγός. Το κακό είναι ότι συμπιέζονται οι τιμές και στην τυποποίηση. Το παρήγορο είναι ότι φέτος υπάρχει πολλή παραγωγή και όσο περνάει ο καιρός βελτιώνεται η ποιότητα. Φέτος θα βελτιωθούν κάπως τα πράγματα, λόγω της μεγάλης παραγωγής. Πέρσι, λόγω της μειωμένης παραγωγής, ήταν διπλό το κακό».\nΣτην ΕΑΣ Λέσβου ο γενικός διευθυντής Στρατής Χατζηδημητρίου μας είπε: «Τώρα ουσιαστικά ξεκινάμε, στην περιοχή του Πλωμαρίου έχουν ξεκινήσει πιο νωρίς. Οι οξύτητες είναι πολύ καλές για την ώρα και για τα δικά μας δεδομένα. Οι αποδόσεις δεν είναι τόσο καλές. Στο διάστημα 10 με 15 Δεκεμβρίου θα είμαστε στο φουλ της παραγωγής. Εχουμε το περσινό τιμολόγιο, 2,20 τις 3 γραμμές, 2,04 τις 8 γραμμές και 2 ευρώ τον άσο. Είναι μειωμένη η παραγωγή φέτος (υπολογίζουμε γύρω στους 14.000 τόνους), αλλά καλύτερη από την περσινή που είχαμε πέσει στους 8.000 τόνους. Είναι δύσκολες αυτές οι χρονιές. Οι Ισπανοί με το λάδι που παράγουν μπορούν να πλημμυρίσουν την Ελλάδα. Δεν έχουμε το μάρκετινγκ να εκμεταλλευτούμε τα ιδιαίτερα χαρακτηριστικά του λαδιού μας, ώστε το 50% να φεύγει τυποποιημένο».\nΣτις 22 Δεκεμβρίου η ορκωμοσία του νέου Δημοτικού Συμβουλίου Τριφυλίας\nΤην Τετάρτη 22 Δεκεμβρίου θα γίνει τελικά η ορκωμοσία του νέου Δημοτικού Συμβουλίου Τριφυλίας, στην αίθουσα συνεδριάσεων του Δ.Σ. Κυπαρισσίας και ώρα 7 το απόγευμα. Την Κυριακή 2 Ιανουαρίου θα γίνει η πρώτη συνεδρίαση του Σώματος για την εκλογή προεδρείου και τον ορισμό των Επιτροπών Οικονομικών και Ποιότητας Ζωής. Ιδιαίτερο ενδιαφέρον όμως έχει το ποιοι από τους δημοτικούς συμβούλους θα καταλάβουν τις θέσεις των αντιδημάρχων, όπως και ποιοι θα προταθούν για τη θέση του προέδρου του νέου Δημοτικού Συμβουλίου. Οι πρώτες συζητήσεις, όπως είναι φυσικό, φαίνεται να έχουν γίνει αν και ακόμη δεν έχει ανακοινωθεί κάτι επίσημα. Ωστόσο οι υπάρχουσες πληροφορίες λένε ότι θέση αντιδημάρχου θα αναλάβουν οι νυν δήμαρχοι Κυπαρισσίας Γιώργος Σαμπαζιώτης και Αυλώνα Γιάννης Φιλντίσης - με τομέα ευθύνης τους τις σημερινές δημοτικές ενότητες και προφανώς επιπλέον αρμοδιότητες που θα τους ανατεθούν. Από εκεί και πέρα για τις υπόλοιπες 3 θέσεις των αντιδημάρχων τα πράγματα δεν έχουν ξεκαθαρίσει ακόμη, πλην αυτής των Γαργαλιάνων. Οι πληροφορίες λένε ότι θα την αναλάβει ο Ευστάθιος Ανδρινόπουλος, που ήρθε πρώτος σε σταυρούς στην περιοχή και ήταν από αυτούς που εξ αρχής είχαν θέσει υποψηφιότητα για το νέο δήμο κι είχαν μπει στη διαδικασία επιλογής. Από τους Γαργαλιάνους όμως φαίνεται ότι θα είναι και ο πρόεδρος του Δημοτικού Συμβουλίου, καθώς εκτός συγκλονιστικού απροόπτου για την θέση αυτή φαίνεται ότι θα προταθεί ο Γιάννης Καλκαβούρας. Μέσα στις επόμενες μέρες μένει να ξεκαθαρίσει το τοπίο και για τις άλλες 2 θέσεις αντιδημάρχων, για τα Φιλιατρά και τον Αετό.\nΣυνάντηση Κόλλια με συλλόγους και φορείς της Τριφυλίας\nΣυνάντηση με εκπροσώπους των πολιτιστικών συλλόγων και φορέων όλου του Δήμου Τριφυλίας είχαν ο δήμαρχος Κώστας Κόλλιας και οι συνεργάτες του. Πέρα από τη γνωριμία, κατά την πρώτη αυτή επαφή που έγινε στην αίθουσα συνεδριάσεων του Δημαρχείου Κυπαρισσίας ο κ. Κόλλιας τόνισε ότι τα ζητήματα του πολιτισμού έχουν ιδιαίτερη σημασία για τον ίδιο και για το νέο δήμο. Ζήτησε μάλιστα συνεργασία σε νέα βάση με όλους, για όσο το δυνατό ικανοποιητικότερα στον τομέα αυτό. Επίσης συζητήθηκαν επιμέρους ζητήματα που απασχολούν τους περισσότερους συλλόγους. Επίσης έγινε μια καταγραφή τους, καθώς επίσης αναφορά στις δραστηριότητες, στις υποδομές τους, αλλά και στο τι θα ήθελαν από το νέο δήμο.\nΤο παρόν έδωσε αντιπροσωπία από τον Πολιτιστικό Σύλλογο Βάλτας.


«Κλέβουν» φάρμακα και τα πωλούν στη Βουλγαρία! | Ελλάδα Ειδήσεις\nΚαταγγελίες σοκ: Γιατροί κλέβουν φάρμακα και τα πωλούν στη Βουλγαρία\nΜετά το «ΑΧΕΠΑ» και το «Ιπποκράτειο», ένα ακόμη κρατικό νοσηλευτικό ίδρυμα της Θεσσαλονίκης μπαίνει μέσα σε λίγες μέρες στο «μικροσκόπιο» εισαγγελέα.\nΓΡΑΦΕΙ: THETOC TEAM published 08 Ιουν. 16 (21:17)\nΑυτή τη φορά πρόκειται για το «Θεαγένειο» Αντικαρκινικό Νοσοκομείο, ύστερα από ανώνυμες επιστολές που έφτασαν στο γραφείο του εισαγγελέα εγκλημάτων διαφθοράς Θεσσαλονίκης και περιλαμβάνουν καταγγελίες για φάρμακα υψηλού κόστους, τα οποία προμηθεύεται το εν λόγω Νοσοκομείο για τις ανάγκες των ασθενών του, αλλά ένα μέρος αυτών καταλήγει στο εξωτερικό.\nΣτις επίμαχες επιστολές, «στοχοποιούνται» δύο συγκεκριμένα πρόσωπα που εμφανίζονται να υπεξαιρούν φάρμακα από το συγκεκριμένο νοσηλευτικό ίδρυμα, τα οποία -στη συνέχεια- φέρονται να εξαγάγουν έναντι αμοιβής σε γειτονική χώρα. Κατά πληροφορίες, τα καταγγελλόμενα πρόσωπα φαίνεται ότι είναι γιατροί, ενώ ως χώρα προορισμός των φαρμάκων πιθανολογείται η Βουλγαρία.\nΥπενθυμίζεται ότι μόλις τις προηγούμενες μέρες η προϊσταμένη της Εισαγγελίας Πρωτοδικών Θεσσαλονίκης Σύρμω Κακάλη με δύο ξεχωριστές παραγγελίες που έδωσε ζήτησε να γίνουν έρευνες στο Πανεπιστημιακό Νοσοκομείο ΑΧΕΠΑ και το «Ιπποκράτειο» Νοσοκομείο. Στο πρώτο ίδρυμα ερευνώνται καταγγελίες, σύμφωνα με τις οποίες ασθενείς δώρισαν χειρουργικά υλικά προκειμένου να χρησιμοποιηθούν σε επεμβάσεις που υποβλήθηκαν οι ίδιοι, ενώ στο δεύτερο ελέγχονται καταγγελίες για τροποποιήσεις στο πρόγραμμα εφημέρευσης του τμήματος Αιμοδοσίας.


Αυξάνονται τα δρομολόγια των ΜΜΜ - Εξετάζεται η υποχρεωτική χρήση μάσκας. — Kalithea Press\n← Ένα πολύ τρυφερό βίντεο έτσι αποχαιρετούν τα νοσοκομεία της Νέας Υόρκης όσους θεραπεύονται απ’ τον κορονοϊό.\nΣΥΣΚΕΨΗ ΜΕ ΣΥΛΛΟΓΙΚΟΎΣ ΦΟΡΕΙΣ ΚΑΙ ΕΠΑΓΓΕΛΜΑΤΙΕΣ ΤΟΥ ΕΜΠΟΡΙΚΟΥ ΚΟΣΜΟΥ ΤΗΣ ΚΑΛΙΘΕΑΣ ΟΡΓΑΝΩΣΕ Ο ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ ΚΑΛΛΙΘΕΑΣ →\nΌσοι θεραπεύονται απ’ τον κορονοϊό στη Νέα Υόρκη φεύγουν απ’…


«ΦΟΥΣΚΑ» Ο ΟΔΙΚΟΣ ΧΑΡΤΗΣ | ΤΟ ΠΑΡΟΝ\n«ΦΟΥΣΚΑ» Ο ΟΔΙΚΟΣ ΧΑΡΤΗΣ\nΣε φιάσκο κατέληξε η πολυσυζητημένη παρουσίαση του οδικού χάρτη για την έξοδο από την κρίση και η υποτιθέμενη ημερομηνία-ορόσημο της 15ης Απριλίου έγινε απλώς η ημερομηνία… μετάθεσης των αποφάσεων μετά τον πασχαλινό οβελία! Με εκθέσεις ιδεών και διακηρύξεις προθέσεων, διανθισμένες με εξωπραγματικές και ατεκμηρίωτες προβλέψεις εξοικονομήσεων, ο πρωθυπουργός και ο υπουργός Οικονομικών δεν κατάφεραν να πείσουν ούτε τους κυβερνητικούς βουλευτές ότι υπάρχει σοβαρή πιθανότητα υλοποίησης του σχεδίου σταθεροποίησης των 29 δισ. ευρώ και εκποίησης δημόσιου πλούτου για την άντληση 50 δισ. ευρώ.\nYστερα από μήνες προετοιμασίας, διαβουλεύσεων με την «τρόικα» και «διαρροών» στον Τύπο, με καταληκτικό -και δεσμευτικό από το Μνημόνιο- ορόσημο τη 15η Απριλίου, η κυβέρνηση απλώς επιβεβαίωσε ότι δεν έχει καταλήξει σε ένα πλήρες «πακέτο» μέτρων, που θα πείθει στοιχειωδώς για τη σοβαρότητά του και τη δυνατότητα να υλοποιηθεί από το πολιτικό της προσωπικό και τους διαλυμένους κρατικούς μηχανισμούς ή να εμπνεύσει εμπιστοσύνη στον ιδιωτικό τομέα, για να αναθερμανθεί η επενδυτική δραστηριότητα.\n«Αν δεν μπορούμε να πάμε αποφασισμένα και συντεταγμένα σ’ αυτόν τον δρόμο, να το πούμε τώρα, για να πάρει τον λόγο ο ελληνικός λαός», ήταν το σχόλιο του Γ. Φλωρίδη, που διατυπώθηκε την Παρασκευή ενώπιον του πρωθυπουργού, στη συνεδρίαση της Κοινοβουλευτικής Ομάδας και αποτυπώνει το κλίμα που δημιούργησαν οι εξαγγελίες Παπανδρέου – Παπακωνσταντίνου. Άλλος βουλευτής ζήτησε ευθέως επιμήκυνση και «κούρεμα» του χρέους, παρότι την είχε αποκλείσει κατηγορηματικά νωρίτερα ο πρωθυπουργός!\nΜε αντιδράσεις που κυμαίνονται από την αδιαφορία ως την απογοήτευση υποδέχθηκαν τις εξαγγελίες και οι αγορές. Ούτε καν το χρηματιστήριο αντέδρασε, με μια έστω «αναιμική» άνοδο, στις εξαγγελίες για τις ιδιωτικοποιήσεις, που περιλαμβάνουν την εκποίηση του ΟΠΑΠ και «πακέτου» μετοχών του ΟΤΕ (10%). Οι δε κερδοσκόποι της αγοράς ομολόγων αρκέσθηκαν να «απαντήσουν» με νέα αύξηση του spread των δεκαετών ομολόγων και των ασφαλίστρων χρεοκοπίας σε επίπεδα – ρεκόρ, άνω των 1.000 μονάδων βάσης (10%), την ώρα που η «πτήση» της απόδοσης των τριετών ομολόγων κοντά στο 19% αντανακλούσε τη διατήρηση των «στοιχημάτων» αναδιάρθρωσης του χρέους. Την ίδια ώρα, οι προσκείμενοι στο ΠΑΣΟΚ συνδικαλιστές των μεγάλων ΔΕΚΟ που οδεύουν προς ιδιωτικοποίηση «ακόνιζαν μαχαίρια», εν όψει της κλιμάκωσης των αντιδράσεών τους μετά το Πάσχα. Από τη ΓΕΝΟΠ-ΔΕΗ και την ΟΜΕ-ΟΤΕ υπενθύμιζαν με νόημα τις προεκλογικές δεσμεύσεις του ΠΑΣΟΚ, ότι «δεν θα πουληθεί η κότα με τα χρυσά αυγά» (ΔΕΗ) και θα γίνει προσπάθεια ανάκτησης του ελέγχου του ΟΤΕ, προδιαγράφοντας έτσι τη σκληρή σύγκρουση κυβέρνησης – συνδικαλιστών για τις ιδιωτικοποιήσεις, η οποία θα εκδηλωθεί με όλη της την ένταση από τον Μάιο, με βέβαιη πρώτη κορύφωση στα μέσα του μήνα, όταν θα έλθει στη Βουλή για έγκριση το μεσοπρόθεσμο πρόγραμμα λιτότητας και εκποιήσεων. Πίσω από τις πομπώδεις διακηρύξεις έγινε καθαρά ορατή τις τελευταίες ημέρες η αδυναμία της κυβέρνησης να διαχειριστεί μια κατάσταση που την υπερβαίνει, ενώ συγκαλύφθηκε επιμελώς η ανοικτή σύγκρουση στο παρασκήνιο με την «τρόικα», η οποία απέρριψε μετ’ επαίνων το αρχικό σχέδιο που παρουσιάσθηκε άτυπα από τον Γ. Παπακωνσταντίνου (και είχε ελάχιστες διαφορές από αυτό που παρουσιάσθηκε την Παρασκευή…). Η «τρόικα» έκρινε ότι με την παράθεση υπερβολικά φιλόδοξων προβλέψεων, χωρίς την παραμικρή τεκμηρίωση και εξειδίκευση μέτρων, με ρεαλιστικά υπολογισμένους στόχους εξοικονόμησης, δεν είναι δυνατό να συνεχισθεί η συζήτηση και ζήτησε από τον υπουργό Οικονομικών να γίνει καλύτερη προεργασία, για να δώσει μετά το Πάσχα την έγκρισή της στο πρόγραμμα και να «ανάψει πράσινο» για την εισαγωγή του στη Βουλή. Αυτή η διάσταση της αντιπαράθεσης με την «τρόικα» και της αμφισβήτησης της κυβερνητικής πολιτικής έγινε προσπάθεια από όλες τις πλευρές να μείνει στο περιθώριο της δημοσιότητας, για να μην ανανεωθούν οι ανησυχίες των αγορών και μεταδοθούν στις άλλες «αδύναμες» χώρες της περιφέρειας.\nΌμως, το γεγονός ότι άνοιξε και πάλι δημόσια η συζήτηση για την ανάγκη «άλλων λύσεων», όπως είπε ο γερμανός υπουργός Οικονομικών αινιγματικά, χωρίς να ξεκαθαρίζει αν αναφέρεται σε αναδιάρθρωση χρέους ή πρόσθετα μέτρα, αντανακλά ακριβώς τη δυσπιστία της «τρόικας» και των ευρωπαϊκών κυβερνήσεων για τη δυνατότητα υλοποίησης του ελληνικού προγράμματος. Το βασικό πρόβλημα, οικονομικό και βαθιά πολιτικό, που βρίσκεται πίσω από αυτές τις αστοχίες δεν είναι άλλο από την προφανή και ευεξήγητη αδυναμία των επιμέρους υπουργείων να βρουν μέτρα στοιχειωδώς ρεαλιστικά, με τα οποία θα πετύχουν τους δυσθεώρητους στόχους που έχει υποχρεωθεί να θέσει ο υπουργός Οικονομικών, για να καλυφθούν οι τεράστιες αποκλίσεις σε όλα τα πεδία εφαρμογής του Μνημονίου, που θα γίνουν ακόμη μεγαλύτερες, όταν η Ευρωπαϊκή Κεντρική Τράπεζα ολοκληρώσει αυτόν τον γύρο αυξήσεων στα επιτόκια, μετά τον οποίο θα προστεθούν άλλα 3,7 δισ. ευρώ ετησίως από το 2012 στο κόστος εξυπηρέτησης του χρέους. Το υπουργείο Οικονομικών επιμένει να ζητά δισεκατομμύρια εξοικονομήσεων από τα υπουργεία, σαν να επρόκειτο για… στραγάλια, ενώ πολλοί υπουργοί απαντούν ευθέως ότι είναι αδύνατο να φθάσουν σε τέτοιες εξοικονομήσεις, τουλάχιστον χωρίς να βάλουν «λουκέτο» στα υπουργεία τους. Από την άλλη, η πρόκληση της διοικητικής εφαρμογής των μέτρων που ζητά το υπουργείο Οικονομικών είναι ένα ανυπέρβλητο εμπόδιο για τους περισσότερους υπουργούς, που ήδη έχουν «πνιγεί» από την προσπάθεια εφαρμογής του Μνημονίου με διαλυμένες και χωρίς ηθικό υπηρεσίες. Ακόμη και οι προσωπικές παρεμβάσεις του πρωθυπουργού, για να γεφυρωθούν τα χάσματα μεταξύ υπουργών και «τσάρου», δεν έχουν φέρει αποτελέσματα και η πραγματική προσπάθεια για να σχεδιασθεί ένα πρόγραμμα κοινής αποδοχής μετατίθεται για μετά το Πάσχα. Ενδεικτικό των παντελώς εξωπραγματικών, με οικονομικούς και πολιτικούς όρους, υπολογισμών που κάνει το υπουργείο Οικονομικών στο πρόγραμμά του είναι το εδάφιο της παρουσίασης που έκανε στο Υπουργικό Συμβούλιο ο Γ. Παπακωνσταντίνου, το οποίο αφιερώνεται στο κρίσιμο πρόβλημα αντιμετώπισης του χρέους. Εκεί τονίζεται ότι μόνο με έναν συνδυασμό πρωτογενών πλεονασμάτων (χωρίς τοκοχρεολύσια) ίσων με το 5,9% του ΑΕΠ, υψηλών ρυθμών ανάπτυξης και τεράστιων εσόδων από πώληση και αξιοποίηση δημόσιας περιουσίας υπάρχει ελπίδα να πέσει το χρέος στο 90% του ΑΕΠ ύστερα από 12 χρόνια. Ένας άλλος χαρακτηριστικός παραλογισμός του προγράμματος ιδιωτικοποιήσεων, αυτήν τη φορά, αντανακλάται στον προγραμματισμό που γίνεται για τις ΔΕΚΟ, με στόχο να καλύψουν οι πωλήσεις μετοχών τους τον κύριο όγκο των 15 δισ. ευρώ, που θα πρέπει να αντληθούν μέχρι το τέλος του 2013, πριν φθάσουμε στα 50 δισ. ευρώ του 2015, που θα αντληθούν, υποτίθεται, με αξιοποίηση και των ακινήτων σε δεύτερη φάση. Σήμερα η αξία όλων των μετοχών του Δημοσίου σε εισηγμένες ΔΕΚΟ και τράπεζες δεν υπερβαίνει τα 6 δισ. ευρώ και το υπουργείο προσδοκά πολλαπλάσια έσοδα, που θα πρέπει να αντληθούν στη δυσκολότερη φάση εφαρμογής του Μνημονίου και με παρούσες τις αμφιβολίες της αγοράς για το αν η χώρα θα αποφύγει την αναδιάρθρωση χρέους ή τη χρεοκοπία. Ουδείς εξηγεί πώς θα γίνει αυτό το «θαύμα», που προϋποθέτει ότι ο κ. Παπακωνσταντίνου γνωρίζει ήδη τα μυστικά των αλχημιστών, για να μετατρέπει τον τσίγκο σε χρυσό!\nΣε φιάσκο κατέληξε η πολυσυζητημένη παρουσίαση του οδικού χάρτη για την έξοδο από την…


Πλους στην Ιστορία με την τριήρη Ολυμπιάς εκ των έσω. – Προέλαση\nΕλλαδα, Επιλεγμενα αρθρα, Θαλασσα, Ιστορια, Πλοηγηση\nΕνα ηλεκτρονικό μήνυμα  πριν απο 2 εβδομάδες περίπου, στάλθηκε σε 340 τυχερούς πολίτες της Αθήνας -και όχι μόνο- αναγγέλλοντας την επιλογή τους ως πλήρωμα της τριήρους Ολυμπιάς. Όντας ένας απο τους 340, θα προσπαθήσω να σας μεταφέρω το γιορτινό κλίμα της ημέρας, όπως είχα υποσχεθεί.\nΤην Κυριακή 24 Ιουλίου 2016, το Πολεμικό Ναυτικό έδωσε μια σπάνια ευκαιρία σε πολίτες να γίνουν για μία ώρα κανονικό πλήρωμα στην ανακαινισμένη τριήρη Ολυμπιάς. Αξίζει εδώ να αναφερθεί, οτι παρά την διαδεδομένη αντίληψη οτι οι κωπηλάτες των αρχαίων ελληνικών πλοίων ήταν δούλοι, κάτι τέτοιο δεν είναι αλήθεια. Τουλάχιστον στην Αθήνα, την μεγαλύτερη θαλάσσια δύναμη της κλασσικής αρχαιότητας, οι κωπηλάτες ήταν πάντα ελεύθεροι πολίτες και ελάμβαναν κανονικό μισθό όταν προσφεραν τις υπηρεσίες τους. Δεν ήταν λίγες οι φορές που στασίασαν όταν δεν πληρώνοταν στην ώρα τους, ακόμα και εν καιρώ πολέμου, κάτι που δεν ταιριάζει σε δούλους. Ακόμα και στην περίοδο των Περσικών πολέμων που οι ελεύθεροι Αθηναίοι πολίτες δεν επαρκούσαν για την πλήρη επάνδρωση όλων των τριήρεων και χρησιμοποιήθηκαν δούλοι για κωπηλάτες, αυτοί είχαν τα ιδια ακριβώς δικαιώματα με τους υπόλοιπους ενώ λάμβαναν τον ίδιο μισθό και τροφή.\nΗ τριήρης Ολυμπιάς, επισκευασμένη απο συνεργεία του ΠΝ (και με χορηγίες ιδιωτικών εταιριών) μετά απο πολλά χρόνια στην στεριά (απο τους Ολυμπιακούς Αγώνες του 2004), μας περίμενε νωρίς το πρωί πρυμνοδετημένη στον μικρό βόρειο προβλήτα του Άλσους Ελληνικής Ναυτικής Παράδοσης στο Παλαιό Φάληρο, δίπλα στο αντιτορπιλλικό του Β’Π.Π. Βέλος και το Θωρακισμένο καταδρομικό Αβέρωφ.\nΗ Α’ ομάδα επιβιβάζεται! Φωτο: Μanolis\nΤο βάρος της Ιστορίας ήταν ήδη μεγάλο! Σύμφωνα με τις ανακοινώσεις στα μέσα ενημέρωσης, λόγω «επίδειξης μεγάλου ενδιαφεροντος» του κοινού, αντί του ενός αρχικά προγραμματισμένου θα γίνοταν 2 πλόες, με τους πολίτες κωπηλάτες χωρισμένους στις Α’ και Β’ ομάδες, 340 συνολικά αφου το πλοίο έχει 170 κουπιά.\nΟι συμμετέχοντες της Α’ ομάδος, αρχικά συμπληρώσαμε μια υπευθυνη δήλωση στην οποία γνωστοποιήσαμε τα στοιχεία μας στο ΠΝ και συγχρόνως αναγνωρίσαμε την προσωπική μας ευθύνη στην απευκταία περίπτωση ατυχήματος. Μια καλή ιδέα θα ήταν σε επόμενο ταξίδι, να υπάρξει σχετική κάλυψη ασφάλειας ατυχήματος. Είμαι σιγουρος οτι αρκέτες ελληνικές εταιρίες θα την παρείχαν δωρεάν, με μόνο ώφελος την δημοσιότητα. Επίσης μας έγινε σαφές οτι στο πλοίο θα επέβαιναν μόνον όσοι μπορούσαν να κωπηλατήσουν (ορθώς) , χωρίς πάντως να αποκλείονται παιδιά εξ’αρχής.\nΤο εσωτερικό της τριήρους. Φωτο: Manolis\nΈπειτα απο τις απαραίτητες διατυπώσεις, άρχισε η επιβίβαση του ανυπόμονου πληρώματος επάνω στο πλοίο, ανα 10 άτομα σε πλήρη τάξη. Γρήγορα έγινε αντιληπτό από το μόνιμο πλήρωμα (προερχόμενο απο τον Αβέρωφ) αλλά και σε όλους μας, οτι είμασταν αρκετά λιγότεροι των 170+170 που δήλωσαν συμμετοχή! Αργότερα , στην επιβίβαση της Β’ ομάδας οι απώλειες ήταν περισσότερες… Φαίνεται ότι κάποιοι συμπολίτες μας προτίμησαν την παραλία αντι της σπάνιας και ξεχωριστής τιμής που τους προσφέρθηκε και σίγουρα άφησαν εκτός τριήρους άλλους που ήθελαν διακαώς. Το αποτέλεσμα ήταν να μείνουν κενές όλες οι θέσεις της κατώτερης σειράς κωπηλατών , δηλ. οι θαλαμίτες στην αρχαία ναυτική ορολογία. «Επανδρώθηκαν» (τα ομοιωματικά επειδή υπηρχαν και γυναίκες) μόνο οι υψηλότερες θέσεις θρανιτών και ζυγιτών, οι οποίες προσφέρουν και θέα στη θάλασσα σε αντίθεση με συτές των θαλαμιτών πού είναι χωμένοι στο κύτος του πλοίου, μόλις 40 εκατοστά ύψος από την ίσαλο γραμμή του πλοίου. Επίσης, ελλείψει αρκετών ενηλίκων, επιβιβάστηκαν του πλοίου και παιδιά, ακόμα και μικρότερα των 10 ετών.\nΕίχαμε την τιμή να μετέχει της Α’ ομάδας κωπηλατών (ερετών στην ναυτική ορολογία) ο πρώην Αρχηγός στόλου, αντιναύαρχος ε.α. Κωνσταντίνος Μαζαράκης – Αινιάν:\nΟ επίτιμος Αρχηγός Στόλου Αντιναύαρχος ε.α. Κωνσταντίνος Μαζαράκης-Αινιάν , μέλος πληρώματος της τριήρους Ολυμπιάς. Φωτο: ΠΝ\nΜετά την επιβίβαση και την τακτοποίηση στις θέσεις, δόθηκαν οι απαραίτητες οδηγίες προς ναυτιλλομένους απο τον ύπαρχο της Τριήρους Υποπλοίαρχο Σκούρα και το ολιγομελές μόνιμο πλήρωμα, για την ασφαλή χρήση των κουπιών, τα παραγγέλματα κλπ. και άρχισαν δοκιμαστικές κινήσεις κουπιών.\nΤο μόνιμο πλήρωμα της τριήρους Ολυμπιάς. Δεξιά, ο ύπαρχος της τριήρους, υποπλοίαρχος Σκούρας. Φωτο: ΠΝ\nΠολύ γρήγορα τα μικρότερα παιδιά δήλωσαν την (αναμενόμενη) αδυναμία τους να κινήσουν τα καλά ζυγισμένα, αλλά σίγουρα βαριά κουπιά, τα οποία αποσύρθηκαν στο εσωτερικό του πλοίου γιατι εμπόδιζαν την κίνηση των υπολοίπων. Διαπιστώσαμε οτι η μόνη σχετικά ασφαλής θέση επιβάτη για ένα παιδί που δεν κωπηλατεί και συγχρόνως δεν μπορεί να φτάσει και να ασφαλίσει τα πόδια του στις σχετικές υποδοχές ήταν η μεσαία σειρά των ζυγιτών. Έτσι, ο γονιός μπορεί να κωπηλατήσει με σχετική ευχέρεια στην ανώτερη σειρά ως θρανίτης , διατηρώντας και την απαραίτητη γονική επίβλεψη. Αν και κάποιοι σκέφθηκαν οτι οι κωπηλάτες ήταν πολύ λιγότεροι του κανονικού και τίθοταν θέμα ασφαλείας, στην πραγματικότητα αυτό δεν ίσχυε για εναν σύντομο πλού. Στην αρχαιότητα όταν οι καταστάσεις απαιτούσαν μακρινά ταξίδια με κωπηλασία, οι ερέτες κωπηλατούσαν μισοί – μισοί εκ περιτροπής ώστε να υπάρχει διάστημα ξεκούρασης για όλους χωρίς το πλοίο να ακινητεί. Συνεπώς το πλοίο ήταν πλήρως ελέγξιμο ακόμη και με το μισό πλήρωμα κωπηλατών για μικρο χρόνο, όπως όλοι διαπιστώσαμε αμέσως μετά.\nΤο συνοδό πυροσβεστικό πλοίο του ΠΝ Β/Λ ΠΗΝΕΙΟΣ (Α450). Τα κουπιά είναι σε θέση «πτέρωσον», ακίνητα και παράλληλα με την επιφάνεια της θάλασσας.\nΑρχικά , όπως αναμενόταν, ο συντονισμός τόσων κωπηλατών ήταν δύσκολος και αρκετές φορές τα κουπιά χτυπούσαν μεταξύ τους. Σταδιακά πάντως, επιτεύχθηκε στοιχειωδώς συντονισμένη κίνηση στις δοκιμές και το πλοίο «μας» έλυσε κάβους και ανοιχτηκε στον Φαληρικό Όρμο με μόνη δύναμη πρόωσης τη μυϊκή δύναμη των κωπηλατών του! Συνοδεία «ασφαλείας» ήταν το πυροσβεστικό πλοίο του ΠΝ Β/Λ ΠΗΝΕΙΟΣ (Α450) , ένα φουσκωτό με πλήρωμα μέλη της ΔΥΚ (προφανώς για τυχόν …ασύμμετρες απειλές) το οποίο προσέλκυσε για …άγνωστους λόγους το ενδιαφέρον ιδιαίτερα του γυναικείου πληθυσμού, καθώς και άλλα ταχύπλοα πλοιάρια. ‘Οσο προχωρούσε το πλοίο, στο ρυθμό που έδινε δια φωνής ο Κελευστής μας (δηλώνει ιδιότητα και όχι βαθμό του ΠΝ), ο συντονισμός γινόταν συνεχώς καλύτερος επιβεβαιώνοντας τις αρχαίες μαρτυρίες οτι παρά τον μεγάλο αριθμό μελών πληρώματος , η εκπαίδευση τους ήταν εύκολη και μπορούσε να επιτευχθεί υψηλό επίπεδο ναυτικής ικανότητας σε λίγες εβδομάδες ή ακόμη και μέρες! Επίσης δεν διαπιστώθηκε κάποιο πρόβλημα με την απόσταση μεταξύ των κωπηλατών, αν και έστω 10-20 εκατοστά παραπάνω θα ήταν επιθυμητά. Γενικά το πλοίο κωπηλατείται ομαλά και δείχνει γρήγορο και καλοτάξιδο . Όταν κατασκευάστηκε η τριήρης Ολυμπιάς και καθελκύστηκε το 1987 ως αντικείμενο πειραματικής αρχαιολογίας, έγιναν ταξίδια με ναυτικούς δόκιμους στα νησιά του Αργοσαρωνικού και το σκάφος επέτυχε αξιόλογες επιδόσεις απόστασης αλλα και ταχύτητας ανω των 9 κόμβων, μόνο με κωπηλασία! Τέτοιες απαιτήσεις επιδόσεων και αντοχής βεβαίως δεν υπήρχαν απο το πλήρωμα πολιτών και σύντομα το πλοίο «μας» πήρε πορεία επιστροφής , με αισθητά καλύτερο συντονισμό απο τον απόπλου. Γρήγορα εκτελέσθηκαν οι μανούβρες επαναδέτησης στον προβλήτα απο το «έμπειρο» πια πλήρωμα, το οποίο ήταν κουρασμένο βέβαια, αλλά χαρούμενο και γελαστό στο σύνολο του απο την ξεχωριστή εμπειρία που απόλαυσε.\nΑποβιβαζόμενοι , στον πάγκο που αρχικά «ναυτολογηθήκαμε» συναντήσαμε την γνωστή ερευνήτρια ναυτικής Ιστορίας (και μπλόγκερ του Περί Αλός) Κρίστυ Εμίλιο Ιωαννίδου , η οποία υπέγραφε το νέο βιβλίο της «Τριήρης» σε όποιον το αγόραζε αντί χαμηλού τιμήματος. Γεμάτοι με πολλά θετικά συναισθήματα, πήρε ο καθένας κωπηλάτης το δρόμο του επιστρέφοντας έκαστος στην καθημερινότητα του, έπειτα απο το μικρό ταξίδι στην Ιστορία!\n«Oι Αθηναίοι ήταν εκείνοι που έφθασαν στο αποκορύφωμα της ναυπηγικής τους τέχνης, σε συνδυασμό με την αισθητική, ώστε να θεωρούνται οι αθηναϊκές τριήρεις ως οι πιο όμορφες» (Περι Αλός). Φωτο: manolis\nΗ τριήρης Ολυμπιάς φωτογραφημένη απο το Α/Τ Βέλος. Δοκιμές εντολών κωπηλασίας απο την Β’ ομάδα. Φωτο: manolis\nΤο παρόν αφιερώνεται σε όλους τους ανθρώπους του Πολεμικού Ναυτικού, που ανέλαβαν και έκαναν δυνατό τον πλού μας με την τριήρη Ολυμπιάς και μας ταξίδεψαν στην ιστορία.\nΤο ηλ. μήνυμα – πρόσκληση του ΠΝ:\n«Θα θέλαμε να σας ευχαριστήσουμε για την αίτηση συμμετοχής σας, στον πλου της Τριήρους ΟΛΥΜΠΙΑΣ, ο οποίος θα πραγματοποιηθεί την Κυριακή 24 Ιουλίου 2016 και να σας γνωρίσουμε ότι, τηρουμένης της σειράς προτεραιότητας, ενταχθήκατε ως μέλος πληρώματος κωπηλατών στην ΟΜΑΔΑ Α.\nΩς ώρα απόπλου έχει ορισθεί η 10:00 ενώ ο πλους αναμένεται να διαρκέσει περίπου μία ώρα.\nΠαρακαλείσθε να βρίσκεστε στο σημείο ελλιμενισμού της Τριήρους (Άλσος Ελληνικής Ναυτικής Παράδοσης, Τροκαντερό, Παλαιό Φάληρο) τουλάχιστον μία ώρα νωρίτερα από τον απόπλου, ήτοι 09:00, ώστε να ενημερωθείτε επί θεμάτων ασφαλείας και κινήσεων του Πλοίου. Η θέση κωπηλασίας, θα καθορισθεί κατά την είσοδό σας στην Τριήρη.\nΕπιπροσθέτως, παρακαλείσθε όπως φέρετε αθλητική ενδυμασία (κοντομάνικη μπλούζα, αθλητικό σόρτς/παντελόνι) και οπωσδήποτε αθλητικά παπούτσια και κάλτσες. Εντός του πλοίου μπορείτε να μεταφέρετε ένα μικρό σακίδιο πλάτης με τα προσωπικά σας αντικείμενα (νερό, καπέλο, πετσέτα προσώπου, κινητό τηλέφωνο, φωτογραφική κάμερα).\nΣας ευχόμαστε καλό πλού!»\nΚοινωνική προσφοράΠολεμικό Ναυτικό (ΠΝ)ροήΤριήρηςΤριήρης ΟΛΥΜΠΙΑΣ\neav2 31 Ιουλίου 2016\nΜπράβο Μανώλη! Σε ευχαριστούμε για την εξαιρετική ανταπόκριση σε αυτό το μοναδικό ταξίδι. Ελπίζω να υπάρξει συνέχεια από πλευράς ΠΝ και να δούμε την «Ολυμπιάδα» και σε νέες πλοές!\nmanolis 31 Ιουλίου 2016\nΣε ευχαριστω Σταθη, κοντος ψαλμος αλληλουια, αφου ο επομενος -διπλος- πλους εχει ορισθει για τις 28 Αυγουστου 2016!\nnpo 1 Αυγούστου 2016\nΑπ ότι καταλαβαίνω έπαιξε η γνωστή κακή πρακτική της καβάντζας.\nΣε τέτοιες περιπτώσεις ένα δεύτερο «επιπληκτικό» τηλεφώνημα του στύλ «γιατί δεν ήρθατε, σας συνέβη κάτι, ανησυχήσαμε» θα περιόριζε αυτό το κάκιστο, ανάγωγο και αντικοινωνικό συνήθειο..\nD-Mitch 2 Αυγούστου 2016\nΤο λάθος ήταν από τη μεριά του ΠΝ. Για πολλούς λόγους κάποιος μπορεί να ακυρώσει τη συμμετοχή του, ειδικα΄τη περίοδο που διεξήχθη. Το ότι το μήνυμα δεν έδινε τη δυνατότητα να ειδοποιήσει κάποιος ότι δε θα παρεβρεθεί καθώς και ότι δεν υπήρξε μια λίστα με επιλαχόντες για να προσκληθούν δείχνει προχειρότητα από τη μεριά του ΠΝ. Ωραίο γεγονός, και μοναδική ευκαιρία που θα μπορούσε να τύχει καλύτερης εκμετάλλευσης για προβολή του ΠΝ αλλά και συγχρόνως μια μίνι-γιορτή στο χώρο με φυλλάδια, κιόσκι ενημέρωσης, αναψυκτικά, κάποια καντίνα, τουαλέτες, πωλήσεις t-shirt και αναμνηστικών, προσκλήσεις καναλιών για κάλυψη (που ήταν η ΕΡΤ1;), θα είχε πολλάπλά οφέλη στο Ναυτικό μας. Τέτοιου είδους γεγονότα είναι «ταμάμ» για ανθρώπους του μάρκετινγκ και της προώθησης και δεν θέλει και ιδιαίτερη ευφυία για κάτι τέτοιο. Αλλά δεν.. Mια απλή ιστοσελίδα ή ένα λογαριασμό Twitter δε μπορεί να διατηρήσει αξιοπρεπώς δυστυχώς. Mε λιγότερους followers και από το πανίσχυρο (!) Βελγικό Ναυτικό που τουλάχιστον ακολουθεί 150 λογαριασμούς προς ενημέρωσή και δικτύωσή του. Το δικό μας το περήφανο; 0 εις το πηλίκον!\nΠολύ ωραίο το άρθρο Μανώλη, κάλυψες τα πάντα όμορφα και μπράβο σου. Μακάρι να ήταν του ΠΝ αυτή η δημοσίευση, ειλικρινά.\nmanolis 2 Αυγούστου 2016\nΔεν εχεις αδικο. Το μυνημα , που περιελαβα στο αρθρο, δεν ζητα επιβεβαιωση παρουσιας στον πλου. Ισως επρεπε να ειχαν προβλεψει και 10-20 επιλαχοντες για καθε ομαδα , χωρις παντως να γνωριζω αν ηδη υπηρχαν τετοιοι στις 24/7. Εχω την εντυπωση οτι η αποφαση για ανοικτο πλου παρθηκε μολις μερικες μερες πριν αυτον , όταν δηλαδη εγιναν και οι δημοσιες ανακοινωσεις.\nΑπο την αλλη δεν ξερω αν το ΠΝ μπορει να παιζει και το ρολο τουριστικου γραφειου , περαν της καθε αυτο οργανωσης του δρωμενου. Ομως η Τριηρης και ολο το Άλσος Ελληνικής Ναυτικής Παράδοσης θα μπορουσε να ηταν πολος ελξης τουριστων απο ολο τον κοσμο.\nΠοιοι τουριστες αγλοσαξονικης καταγωγης δεν θα ηθελαν να δουν απο κοντα το θωρηκτο του Α’ΠΠ Αβερωφ , το Βελος (Α/Τ Fletcher) του B’ΠΠ., το ιστιοφορο Ευγενιδης και τον Θαλη του ΟΤΕ? Ποιοι τουριστες, ακομα και κινεζοι, δεν θα ηθελαν να κωπηλατησουν την τριηρη Ολυμπιας ακομη και αντι εισιτηριου? Διοτι καπως πρεπει να διατηρηθουν τα μνημεια αυτα της νεωτερης ιστοριας της Ελλάδας. Ομως η χωρα μας εχει επιλεξει για τουριστικο προιον το διπτυχο «Αρχαια και Θαλασσα» και σχεδον τιποτε περαν αυτου! Π.χ. ποιος τουριστας γνωριζει οτι επι της λεωφορου Συγγρου βρισκεται αυτουσιο το περιπτερο της Ελλαδας στην διεθνη Εκθεση του Παρισιου του 1900 οταν ακομα και πολλοι Ελληνες το αγνοουν ? Ναι , προκειται για τον Αη Σωστη, αλλα πρεπει να μπεις μεσα για να καταλαβεις τη μοναδικοτητα του κτηριου κι’ας εχει υποστει τροποποιησεις απο τον κληρο ( http://www.enet.gr/?i=news.el.article&id=408711 ).\nΗ τα ορυχεια στο Λαυριο, με τα βιομηχανικα κτηρια του 19ου αιωνα, που μονο λιγα εχουν αναπαλαιωθει και αυτα για χρηση εκθετηριου / καφε / εστιατοριου. Ακόμα και το βιομηχανικο Γκαζι επισης του 19ου αιωνα, που ειναι ηδη διαμορφωμενο, δεν ξερω αν ειναι τουριστικος προορισμος.\nΟταν λεμε οτι η χωρα διαθετει κρυφο πλουτο, εννοουμε ΚΑΙ αυτα και πολλα αλλα, οχι μονο «ηλιο θαλασσα και το αγορι μου» . Καλως η κακως , αυτα τα διαθετουν και αλλοι και ενιοτε σε χαμηλοτερες τιμες. Αβερωφ ομως και Τριηρη οχι.\nΚατα τα αλλα, οταν εμεις οι εξυπνοι ελληνες τουριστες παμε στο εξωτερικο, πληρωνουμε «κουτόφραγκους» , «κουτόσλαβους» και αλλους, ακομα και για να μπουμε στις εκκλησιες τους.\nΧαράλαμπος 3 Αυγούστου 2016\nΧρεος μου, Χαραλαμπε!


Bloggers ενωμένοι ποτέ νικημένοι!!: Μίκης: «Είμαι πολιτικά νεκρός»\nΜίκης: «Είμαι πολιτικά νεκρός»\nΕσύ είσαι ο φωτεινός ΦΑΡΟΣ της Ζωής μας ! Μίκη. Αν ο ενωτικός λόγος σου δεν έπεισε!νοιώθω ντροπή σαν Έλληνας\nΑποστρατεύεται» μετά από 70 χρόνια συμμετοχής στα κοινά, ο Μίκης Θεοδωράκης, αφού θεωρεί τον εαυτό του «νεκρό πολιτικά», όπως αναφέρει σε δημόσια επιστολή του.\nΣτην επιστολή του, ο Μ. Θεοδωράκης μιλά για «ολοκληρωτική αποστράτευση ως μαχόμενου πολίτη, έπειτα από αγώνες 70 χρόνων, μιας και οι απόψεις μου δεν έγιναν τελικά γνωστές στο λαό ούτε αποδεκτές από τις συγγενέστερες πολιτικές ηγεσίες».\nΑφορμή της απόφασής του ,όπως υποστηρίζει, στάθηκε η συνάντηση που είχε πριν από δύο ημέρες στο Ηρώδειο κατά το διάλειμμα συναυλίας της Μαρίας Φαραντούρη, με τρεις αρχηγούς κομμάτων, τους Αλέξη Τσίπρα, Δημήτρη Κουτσούμπα και Φώτη Κουβέλη.\nΜεταξύ άλλων στην επιστολή του ο Μίκης Θεοδωράκης καλεί τις δυνάμεις της Αριστεράς να συμπορευτούν, με αφορμή τη δολοφονία του Παύλου Φύσσα. «Αν δεν τους ενώνει η επίθεση, ας τους ενώσει η άμυνα!» λέει χαρακτηριστικά\n"Οι εκλογές και τα ρόπαλα\nΣτις συναντήσεις μας στα πλαίσια του Μετώπου ΕΛ.ΛΑ.Δ.Α. διαπιστώθηκε η βασική μας διαφορά (ανάμεσα στις απόψεις του ΣΥΡΙΖΑ και τις δικές μου), που εξακολουθεί να υπάρχει: δηλαδή αν είναι εφικτή η ριζική αλλαγή (που έχει ανάγκη ο τόπος) μέσα ή έξω από το Σύστημα Εξουσίας. Το «μέσα» σήμαινε συμμετοχή στις εκλογές με στόχο την κατάκτηση της κοινοβουλευτικής Εξουσίας. Το «έξω», να βάλουμε όλοι μας το όποιο βάρος μας για τη δημιουργία ενός Παλλαϊκού Μετώπου Αντίστασης. Είναι αλήθεια ότι από τις αρχές του 2011 η πολιτική μου σκέψη ριζοσπαστικοποιήθηκε. Γιατί; Πρώτον γιατί διαπίστωσα την αρχή του τέλους του δικομματισμού, που σημαίνει απαλλαγή της μεγάλης πλειοψηφίας του Λαού μας από τον άμεσο ιδεολογικο-πολιτικό και κομματικό έλεγχο των δύο ιστορικών εκπροσώπων της ξένης εξάρτησης. Δεύτερον, η αποκάλυψη με την υπογραφή του Μνημονίου όχι μόνο του αντιλαϊκού αλλά και του αντεθνικού ρόλου των ηγετικών παραγόντων που κρατούσαν κάτω από τον άμεσο έλεγχό τους τούς οπαδούς του ΠΑΣΟΚ στην πρώτη φάση και της Ν.Δ. στην επόμενη. Μιλάμε για το 80% περίπου των Ελλήνων ψηφοφόρων! Τρίτον, κουρελιάστηκαν οριστικά οι μάσκες που έκρυβαν το αληθινό αποκρουστικό πρόσωπο των λεγομένων ξένων «προστατών» μας, ώστε σήμερα να μην υπάρχει ούτε ένας Έλληνας που να μην πιστεύει ότι ο στόχος τους είναι να μας εξαθλιώσουν και να μας κατατρομοκρατήσουν, ώστε να καμφθεί κάθε δυνατότητα του Λαού μας και να παραδοθεί σαν «πρόβατο επί σφαγήν» στα οικονομικά και στρατηγικά τους συμφέροντα. Ειδικά τώρα, μετά την αποκάλυψη του πετρελαϊκού μας πλούτου, ο στόχος τους είναι να τον ελέγξουν και να τον καρπωθούν δίνοντας στον Λαό μας λίγα ψίχουλα, αφού θα έχει εξασφαλιστεί η οριστική του υποταγή στην θέλησή τους.\nΑναρτήθηκε από Aνεμος στις 12:34 π.μ.\nΠόσο αλήθεια, και δέος προκαλούν τα λόγια του. Αλλά τελικά θα τον ακούσει κανείς;\nΟχι, Γιατί; Έτσι γίνεται εδώ και καιρό δεν τον ακούει κανείς.\n21 Σεπτεμβρίου 2013 - 3:21 μ.μ.\nΤην από έτη συντεταγμένη ΕΘΝΟΠΡΟΔΟΣΙΑ που επιτελέσατε βάσει ταγών σας δεν την ενθυμίστε ;\nΤην αλλοπρόσαλλη στήριξή σας στο Τούρκικο έθνος και επεκτατισμό εις βάρος της Πατρίδας μας , την συνηθισμένη τακτική σας να διαβάλλεται τους Έλληνες με το ¨διαίρει και βασίλευε " την κατακρήμνιση ότι θυμίζει ΕΛΛΑΔΑ , την αποπομπή του Εθνικού δικαιώματος να εξορύξει τα μεταλλεύματα και τον πλούτο που κρύβει στα σπάργανά της ;\nΤην εξαγορά της Εθνικής συνείδησης από δυνάμεις μειοδοσίας την ενθυμίστε ;\nΉσασταν τρεις οι εντολοδόχοι οι οποίοι καταβαραθρώσατε την Ελλάδα στον δικό σας Καιάδα της πολιτική σας ανάδειξης .\nΔρομολογήσατε από τις πρώτες σας πολιτικές συναλλαγές-ανησυχίες ένα κράτος συμφερόντων, θρέψατε τους ολίγους μεγαλοεπιχειρηματίες κατασκευάσατε μεγαλοεκδότες υποχείρια σας σαν βοηθούς σας και ανοίξατε τον δρόμο για μια ανισοπολιτεία και ανισονομία .\nΕλπίζω, κάποτε ο Έλληνας πολίτης να μάθει τις κρυφοσυνομιλίες σας με την αντίπερα όχθη και ποια συμφέροντα προωθήσατε .( Η.Π.Α )\nΜΕ ΤΑ ΣΕΒΗ ΜΟΥ ΣΤΟΝ ΔΙΑΧΕΙΡΙΣΤΗ ΚΑΙ ΣΤΟΥΣ ΘΑΜΩΝΕΣ\n22 Σεπτεμβρίου 2013 - 11:06 π.μ.\nΕΛΠΙΖΩ να μην αναφέρεσαι στον ΜΙΚΗ!!δεν διακυβέρνησε::!όσο για τα άλλα δεν θα διαφωνήσω!!\n26 Σεπτεμβρίου 2013 - 2:40 π.μ.\n@ποντίκι άραγε ακούει κανείς σε αυτή τη χώρα::μιλάει για την προδοσία της αριστεράς ,που δεν θέλει ενότητα::ακούει κανείς::\n26 Σεπτεμβρίου 2013 - 2:43 π.μ.


Συγκλονιστικό: «Μην ξανακλάψεις έτσι, παιδί μου, επάνω στην εικόνα μου. Μου ράγισες την καρδιά!» - ΑΡΧΑΓΓΕΛΟΣ ΜΙΧΑΗΛ\nΑρχική/ΘΑΥΜΑΤΑ/Συγκλονιστικό: «Μην ξανακλάψεις έτσι, παιδί μου, επάνω στην εικόνα μου. Μου ράγισες την καρδιά!»


Άκρως Εμπιστευτικόν: Η νέα εμφάνιση του YouTube\nΗ νέα εμφάνιση του YouTube\nΌσοι μπήκατε σήμερα στο ΥouΤube θα είδατε ότι τα πράγματα έχουν αλλάξει.Στο αριστερό μέρος της σελίδας βρίσκεται από σήμερα μια μπάρα με κανάλια. Στην κορυφή της μπάρας υπάρχει ο σύνδεσμος «πρόσθεση καναλιών» ενώ κάτω ακολουθούν οι πρώτες αγαπημένες σας συνδρομές.\nΣτη δεξιά στήλη το YouTube βρίσκει με βάση τις συνδρομές σας και τα βίντεο που παρακολουθείτε τα προτεινόμενα βίντεο, ενώ ο χρήστης μπορεί να επιλέξει ανάμεσα σε 4 διαφορετικά templates για το κανάλι του (Blogger, Creator, Networks, Everything).\nΌσον αφορά το χώρο που γίνεται η προβολή, υπάρχει ένα σκούρο background και παράλληλα προστέθηκαν μεγαλύτερα εικονίδια για τα σχετικά βίντεο. Επιπλέον, μπορείτε να επιλέξετε ανάμεσα σε τρία μεγέθη για τις διαστάσεις που θέλετε να παρακολουθήσετε το βίντεο.\nΑναρτήθηκε από A.Ε. Team στις 17:38


Την ανακοίνωσαν οι πρωθυπουργοί τους, Γιλντιρίμ και Νετανιάχου\nΌλα για όλα 27 Ιουνίου 2016 - 2:44 μ.μ.\nΤα πιτσουνάκια μας...\nNativist 27 Ιουνίου 2016 - 6:19 μ.μ.\n" Μέσω της συμφωνίας, θα επιτραπεί στην Τουρκία να στέλνει ανθρωπιστική βοήθεια στον παλαιστινιακό θύλακα, ο οποίος ελέγχεται από την ισλαμιστική Χαμάς, καθώς και να πραγματοποιεί έργα υποδομής.\nΤο Ισραήλ θα πληρώσει επίσης 20 εκατομμύρια δολάρια αποζημίωση στις οικογένειες των θυμάτων του τουρκικού πλοιαρίου Μαβί Μαρμαρά"\nΘα έλεγα ότι αυτό είναι θρίαμβος τής τουρκικής διπλωματίας. Ας ανοίξομε τα μάτια μας!\nniko νικο 27 Ιουνίου 2016 - 9:36 μ.μ.\nΕγω τα λέω τόσο καιρό και με βρίζουν.\nΗ Τουρκία είναι πολύ ισχυρή (και αν ήμουν Τούρκος θα έλεγα μπράβο στον Ερδογάνιο κι ας την έχει ψωνίσει) τα γεωπολιτικά παιχνίδια δύσκολα το βάρος μετατοπίζεται προς Ασία -κάτι που οι Τούρκοι βλέπουν πεντακάθαρα σε αντίθεση με μας τους ευροποπολάρους- και μπορεί να δούμε μέχρι και άξονα Γερμανία-Ρωσία-Τουρκία, ίσως και ισραήλ.\nΜΕ λίγα λόγια, ο κόσμος στην γειτονιά μας καίγεται και όλη η ελίτ της Χαρτόβιας εν χορώ ασχολείται με το brexit και τον ισλανδικό τόνο.\nP.G 27 Ιουνίου 2016 - 9:11 μ.μ.\nΣοβαρή είδηση με στρατιωτικό αντίκτυπο. Ετοιμάστε δηλ τα όπλα σας κύριοι του στρατεύματος. Η Τουρκία θα αισθανθεί δυνατή και θα κτυπήσει και θα πρέπει να είμαστε έτοιμοι να υπερασπίσουμε τη γριά μάνα μας, την Ελλάδα.\nρεμαλι 28 Ιουνίου 2016 - 8:28 π.μ.\nεστειλε και επιστολη - συγνωμη στον πουτιν. Αν την αποδεχτει θα ειναι μεγαλη κοττα. Μην ακουσω κανεναν οτι θριαμβευσε η τακτικη της οικονομικης μεγγενης κλπ.\nεσεις οι ρωσολαγνοι ορθοδοξοι κλπ για να δουμε ποιον θα προτιμησει την συγνωμη του τουρκου η την αδιασαλευτη αγαπη στην ορθοδοξια κλπ κλπ\nChristian Haccuria 28 Ιουνίου 2016 - 10:51 π.μ.\nΠολύ επιστημονική η ορολογία σας κ. Καθηγητά! Άκου "κότα" η μεγάλη αρκούδα.


Πάρκο Ακαδημίας Πλάτωνα: πράσινο, ελεύθερο, ανοιχτό, δημόσιο – ΑΝΤΙΚΑΠΙΤΑΛΙΣΤΙΚΗ ΑΝΑΤΡΟΠΗ ΣΤΗΝ ΑΘΗΝΑ / ΑΝΤΑΡΣΙΑ ΣΕ ΚΥΒΕΡΝΗΣΗ – ΕΕ – ΚΕΦΑΛΑΙΟ\nΝα γίνει άμεσα, πριν τον οποιονδήποτε αρχιτεκτονικό διαγωνισμό, η επαναχωροθέτηση του Μουσείου της Πόλης των Αθηνών στο πρώην οικόπεδο της Reds, το οποίο εντάχθηκε στον αρχαιολογικό χώρο, καθώς και σε διπλανούς χώρους, που ανήκουν στο ΥΠΠΟΑ.\nΝα επεκταθεί το Πράσινο Πάρκο της Ακαδημίας Πλάτωνα με αντισταθμιστικές απαλλοτριώσεις. Να μην κοπεί κανένα δέντρο του Πάρκου\nΚαμιά σκέψη για κατάργηση των ήδη υπαρχόντων αθλητικών χώρων. Νέους χώρους άθλησης για όλες/ους στις γειτονιές μας, χωρίς περιορισμούς και «συνδρομές»\nΑναβάθμιση υποδομών στην περιοχή πέριξ του Πάρκου, στο ΒΙΟΠΑ. Διανοίξεις δρόμων, κατασκευή πεζοδρομίων, δικτύου ομβρίων με τα νέα απαιτούμενα φρεάτια, νέες απαλοτριώσεις και δημιουργία ενός μεγάλου υπερτοπικού πάρκου μέχρι τον Κηφισό.\nπεριβάλλον,Ακαδημία Πλάτωνα,Κολωνός,Σεπόλια,ανακοίνωση,δημόσιο αγαθό,ελεύθεροι χώροι


Νίκος Φλώρος: "Να εκλέγουμε σοβαρούς πολιτικούς και όχι ό,τι βλέπουμε στην τηλεόραση να τον κάνουμε υπουργό και ευρωβουλευτή"! - Kalimera Arkadia\nΤετάρτη, 01 Ιουλίου 2020 12:20\nΟ εξαίρετος, βραβευμένος γλύπτης, κ. Νίκος Φλώρος, από την Τρίπολη, μιλά στη νέα στήλη του klik , #καλοκαίρι&covid-19.-Από τη Μανταλένα Μαρία Διαμαντή.\nΣε αυτή την στήλη φιλοξενείται o κ. Νίκος Φλώρος.\nΦωτογράφος εξωφύλλου - Πέτρος Λυμπερόπουλους\nΕγώ προσωπικά δεν έχω τελειώσει την καραντίνα. Είναι στάση ζωής, λόγω του ότι περνώ πολύ καιρό δουλεύοντας στο εργαστήριο μου για να δημιουργήσω καινούργια έργα. `Ετσι δεν έχω την πολυτέλεια χρόνου να πίνω καφέδες γυρνώντας σε παραλίες με ένα πλαστικό ποτήρι στο χέρι! Αυτό που φοβάμαι είναι ο χρόνος, γιατί δεν έχουμε αρκετό στην ζωή μας να τον σπαταλάμε!\nΣίγουρα το πρόβλημα του κορονοιου δεν έχει τελειώσει. Είναι σαν την Δαμόκλειο σπάθη πάνω από τα κεφάλια μας. Τώρα το πώς θα εξελιχθεί, κάνεις δεν το ξέρει όλο αυτό! Είμαστε τυχεροί που δεν ζήσαμε και ούτε ευχομαι να ζήσουμε αυτό που ζουν στο εξωτερικό. Ειδικά στην Αμερική εγώ, ζώντας στην Νέα Υόρκη, έχασα πολλούς γνωστούς μου από αυτήν την πανδημία, είμαι τυχερός που έμεινα Ελλάδα. Παγιδεύτηκα εδώ και όχι εκεί! Τώρα όσοι πιστεύουν ότι δεν υπάρχει όλο αυτό, μακάρι να ήταν έτσι! Ας προσέξουμε λίγο δεν θα μας βλάψει!\nΤο μεγαλύτερο πρόβλημα είναι η Οικονομία που προκάλεσε ο ιός αυτό. Δεν ξέρω πώς θα το αντιμετωπίσει η ανθρωπότητα σε παγκόσμιο επίπεδο!\nΠολλές ασθένειες υπάρχουν που ο κόσμος πεθαίνει, αλλά να μην έχεις να φας, τότε είναι λιμος μεγαλύτερο πρόβλημα και από την Πανδημία!\nΤο ότι ανοίγουν τα αεροδρόμια στην Ελλάδα με το εξωτερικό το βρίσκω λάθος αυτή την στιγμή. εύχομαι να μην το πληρώσουμε ακριβά ναι και τεστ πρέπει να γίνουν και όλα αλλιώς ποιος ο. Λόγος τις καραντίνας που κάναμε! Λυπάμαι που η βιομηχανία της Ελλάδας ή οικονομία της πια στηρίζεται στην εστίαση δηλαδή στα καφέ σουβλατζιδικα φούρνους και ξενοδοχεία. Πως μπορούμε να είμαστε σοβαρό κράτος που εξαρτιομαστε από τον τουρίστα αν είναι δυνατόν!\nΕρημοσανε τα χωριά μας οι καλλιέργειες βιοτεχνίες και περιμένουμε τα καφέ να ανακάμψουμε ως οικονομία!\nΤο lock down ήταν ένα καλό μάθημα για όλους να δούμε ότι τίποτα δεν είναι δεδομένο στην ζωή και ήρθαμε αντιμέτωποι με τον ευτο μας. Το πιο δύσκολο πράγμα είναι να κάνεις παρέα με τον ευτο σου και τους φόβους σου!\nΕύχομαι να γίνουμε καλύτεροι άνθρωποι μέσα από όλο αυτό γιατί όπως το βλέπω είναι σαν ένα τεστ για τα πιο δύσκολα που έρχονται ας είμαστε έτοιμοι και υποψιασμένοι στα γεγονότα και όχι να πάμε ως αμνοι προς σφαγή! Η εποχή των εικόνων αρχίζει να ξεφταει, τα σελφι να γίνονται καθρέφτης τις απόγνωσης μας για λίγη αγάπη! Η αθωότητα είναι στον συνάνθρωπο μας που μοιραζόμαστε το ίδιο οξυγόνο χωρίς να περιμένουμε τίποτα από αυτόν. Ανιδιοτέλεια στην σκέψη μας είναι η λύση για να είμαστε ευτυχισμένοι! Τα υπολοιπα περιττά στην σύντομη ζωή μας!\nΤι γνώμη έχετε για εκείνους που συνωστίζονται σε διάφορα μέρη όπως στις πλατείες, στις παραλίες και τις εκκλησίες;\nΑλγινή εντύπωση μου προκάλεσε το θράσος των ανθρώπων που δεν έχουν την ατομική ευθύνη και δεν σέβονται τον συνάνθρωπο τους αδιαφορώντας για όλα. Εύχομαι να μην δούμε το άσχημο σενάριο και να το προσπεράσουμε ελαφρά! Το λέω γιατί δεν έχουν καταλάβει τι ακριβώς συμβαίνει! Εγώ έχασα γνωστούς μου στην Νέα Υόρκη και είμαι τυχερός που δεν βρισκόμουν στο σπίτι μου εκεί, αλλά έτυχε να είμαι στο πατρικό μου στην Αρκαδία! Με αυτό που βλέπω την χαλάρωση όλων σε σχέση με τον ιό μπορεί να μας γυρίσει μπούμερανγκ αν δεν προσέξουμε!\nΤον φόβο, αυτό θα ήθελα να αλλάξω, γενικά τον φόβο που κυριαρχεί στην ζωή μας σε όλες τις εκφάνσεις του.\nΔυστυχώς ο άνθρωπος ξέχνα πολύ γρήγορα. Το έχει δείξει όλη η ιστορία της ανθρωπότητας. Δεν μαθαίνουμε από τα λάθη μας, γι`αυτό υπάρχουν ακόμα πόλεμοι, πείνα εκμετάλλευση του ανθρώπου. Τι έχει αλλάξει εδώ και 2000 χρόνια; Τίποτα. Στην ουσία μας εξουσιαζουν οι θρησκείες, οι τράπεζες κλπ\nΌπως πάντα τώρα εμάς αν μας βοηθήσει να γίνουμε πιο σκεπτόμενοι άνθρωποι και να εκλέγουμε σοβαρούς πολιτικούς και όχι ό,τι βλέπουμε στην τηλεόραση να τον κάνουμε υπουργό και ευρωβουλευτές! Εύχομαι μέσα από αυτό να βρούμε τον εαυτό μας. Εκεί είναι το στοίχημα. Το δύσκολο με την καραντίνα δεν ήταν η απομόνωση, αλλά ότι είδαμε γυμνό τον εαυτό μας και τρομάξαμε τί τέρας έχουμε δημιουργήσει που δεν μπορούμε ούτε μια ώρα να καθίσουμε μαζί του να κάνουμε μια αυτοκριτική !\nΟι καλλιτέχνες ειδικά για την ελληνική κοινωνία και υπουργεία είναι διασκεδαστές. Είμαστε άτομα που δεν τους δίνεται η πρέπουσα σοβαρότητα ειδικά σε μια χώρα που γεννήθηκε ο Πολιτισμός!\nΘέλω να κλείσετε τα μάτια σας και να σκεφτείτε μια ανθρωπότητα χωρίς τέχνη, πολιτισμό. Να δούμε τι θα μείνει στο τέλος. Κάνετε αυτή την σκέψη όλοι να δείτε πως γυρνάμε σε μια άγρια κατάσταση ! Ο άνθρωπος είναι πνευματικό ον, μην το ξεχνάμε και η τέχνη είναι η πνευματική τροφή του για να μπορεί να υπάρχει κοινωνια!\nΤωρα εγώ δεν περιμένω τίποτα σοβαρό για την υποστήριξή των καλλιτεχνών\nΌπως τόσα χρόνια μοναχική η πορεία του καλλιτέχνη ! Μόνο αν η τέχνη ξεπλύνει χρήμα ή είναι στρατευμένη για πολιτικά συμφέροντα είναι αγαπημένοι οι καλλιτέχνες!\nΑς κάνει το Υπουργείο πολιτισμού μια έντιμη προσπάθεια να υποστηρίξει τους καλλιτέχνες και όχι να τους φακελώσει με σειρά προτεραιότητας!\nΤο μέλλον δεν μας ανήκει μόνο το παρόν. Έχουμε και αυτό πρέπει να καταλάβουμε η ζωή είναι ένα δώρο που. Μας δίνεται κάθε μέρα αλλά χωρίς να είναι δεδομένο, έτσι τι να προβλέψω μην φάω και την δουλειά των αστρολόγων ! Εγώ θα βρίσκομαι στο εργαστήριο μου όλο το καλοκαίρι να φτιάχνω τα έργα μου. Ας είμαστε καλά με υγεία\nΑΝΩΝΥΜΟΙ\tΠέμπτη, 02 Ιουλίου 2020 10:07 Σύνδεσμος σχολίου\n"Να εκλέγουμε σοβαρούς πολιτικούς και όχι ό,τι βλέπουμε στην τηλεόραση να τον κάνουμε υπουργό και ευρωβουλευτή"! Συμφωνούμε και επαυξάνουμε μαζί σας κ.κ. Φλώρο !


FAMILY STREET PARTY ΑΠΟ ΤΗ FANTA KAI TO 4MOMS.GR Αρχική\nFAMILY STREET PARTY ΑΠΟ ΤΗ FANTA KAI TO 4MOMS.GR Κείμενο: Taλκ Team\n501 Εμφανίσεις\tΣτο πλαίσιο στήριξης μονογονεϊκών οικογενειών σε συνεργασία με τον Ελληνικό Ερυθρό Σταυρό\nΑθήνα, 15 Απριλίου 2014 – Η Fanta, στο πλαίσιο επικοινωνίας του προγράμματος στήριξης των μονογονεϊκών οικογενειών του Ελληνικού Ερυθρού Σταυρού, σε συνεργασία με το 4moms.gr διοργάνωσε με μεγάλη επιτυχία ένα μοναδικό πασχαλινό family street party στην οδό Παναγίτσας στην Κηφισιά, την Κυριακή 13 Απριλίου. Η εκδήλωση είχε σαν στόχο την ευαισθητοποίηση και ενημέρωση του κοινού γύρω από το πρόγραμμα της Fanta, που πραγματοποιείται για δεύτερη συνεχή χρονιά. Το παιχνίδι δε σταμάτησε λεπτό, με δωρεάν διασκεδαστικές δράσεις για όλη την οικογένεια, όπως μουσικά παιχνίδια, κατασκευές, ζογκλέρ, θεατρικό παιχνίδι, λιχουδιές από τις καλύτερες food bloggers αλλά και πολλές ακόμη δραστηριότητες.\nΑπό τις 11:00 έως και τις 15:00 πλήθος κόσμου πλημμύρισε την οδό Παναγίτσας, η οποία μετατράπηκε σε ένα μοναδικό street party. Μικροί και μεγάλοι έζησαν στιγμές ξεγνοιασιάς και ατελείωτου παιχνιδιού, καλωσορίζοντας με ανοιξιάτική διάθεση το Πάσχα! Ο δρόμος γέμισε χρώματα και μουσικές, και οι μικροί μας φίλοι διασκέδασαν με την ψυχή τους συμμετέχοντας σε όλες τις συναρπαστικές δραστηριότητες. Παρέα με τους εκπαιδευτικούς του προγράμματος Gymboree, τα παιδιά έπαιξαν μουσικά και θεατρικά παιχνίδια, έφτιαξαν κολάζ και ζωγράφισαν. Οι ειδικοί του AC Workshop, προσκάλεσαν μικρούς και μεγάλους σε πασχαλινές χειροτεχνίες, κατά τη διάρκεια των οποίων στόλισαν αυγοθήκες και κατασκεύασαν πασχαλινές κάρτες. Οι μικροί μας φίλοι έκαναν επίσης yoga, ενώ είχαν την ευκαιρία να δοκιμάσουν τα ποδήλατα ισορροπίας Strider. Οι γονείς από την άλλη αναβίωσαν τα παιδικά τους χρόνια, παίζοντας με τα παιδιά τους τα παιχνίδια των σχολικών τους χρόνων, όπως σκοινάκι και κουτσό! Τέλος, αλμυρές και γλυκές λιχουδιές προσφέρθηκαν από τις food bloggers Food for Good, καθώς και δροσερή Fanta σε όλους.\nΗ εκδήλωση διοργανώθηκε στο πλαίσιο της επιτυχημένης προσπάθειας της Fanta σε συνεργασία με τον Ελληνικό Ερυθρό Σταυρό για τη στήριξη των μονογονεϊκών οικογενειών, που πραγματοποιείται για δεύτερη συνεχή χρονιά. Φέτος η πρωτοβουλία επεκτείνεται, με τη Fanta να προσφέρει βοήθεια σε περισσότερες από 500 οικογένειες, σε Αθήνα, Πειραιά, Θεσσαλονίκη, Χανιά και Πάτρα. Οι μονογονεϊκές οικογένειες θα λάβουν οικονομική ενίσχυση για τρεις ολόκληρους μήνες με τη μορφή δωροεπιταγών για αγορές ειδών πρώτης ανάγκης από συνεργαζόμενα supermarket.\n4moms.gr Fanta Αφήστε μια απάντηση Ακύρωση απάντησης\tΗ ηλ. διεύθυνσή σας δεν δημοσιεύεται. Τα υποχρεωτικά πεδία σημειώνονται με *Σχόλιο Όνομα * Ηλ. διεύθυνση * Ιστότοπος ΑΝΑΖΗΤΗΣΗ ΦΤΟΥ ΚΑΙ ΒΓΑΙΝΩ ΜΟΥΣΙΚΟΘΕΡΑΠΕΙΑ ΓΙΑ ΓΟΝΕΙΣ ΜΕ ΠΡΟΩΡΑ ΠΑΙΔΙΑ


Πρότυπο Φόρμας αγοράς-αναβάθμισης υπολογιστή - Νέα Συστήματα & Αναβαθμίσεις - Insomnia.gr\nΑπό τον ColdFusion\n9 Δεκεμβρίου 2010 στο Νέα Συστήματα & Αναβαθμίσεις\nΩς ενεργό μέλος στο θέμα με τις αναβαθμίσεις παραθέτω μια τυπική φόρμα που είμαι σίγουρος πως θα βοηθήσει τα άτομα που ασχολούνται με συνθέσεις υπολογιστών να σας δώσουν το καλύτερο δυνατό αποτέλεσμα .\nColdFusion 8 αναρτήσεις\nΩς ενεργό μέλος στο θέμα με τις αναβαθμίσεις παραθέτω μια τυπική φόρμα που είμαι σίγουρος πως θα βοηθήσει τα άτομα που ασχολούνται με συνθέσεις υπολογιστών να σας δώσουν το καλύτερο δυνατό αποτέλεσμα\nαναρωτιέμαι αν διαβάζει ποτέ κανείς τα προηγούμενα posts...\nΚαι ναι κάποιοι δεν λένε να διαβάσουν λιγάκι.... Έστω για 2η φορά αλλά και τελευταία πιστεύω!!! Έχουμε και λέμε: Τελευταίο τόπικ εδώ! Όποιος θέλει βοήθεια δεν αναρτά εδώ το πρόβλημα του, αλλά α\nΔεν είναι καθόλου άσχημη ιδέα, αρκεί να βρει ισχύ από τους ενδιαφερόμενους.\nΠρέπει να γίνει sticky όμως ώστε να τη βλέπουν, αλλιώς θα πάει άπατο.\nΠόλη καλή ιδεα.Γιατι σχεδον σε κάθε θέμα που ανοίγει κάποιο μέλος τρώμε πόση ώρα μέχρι να βρούμε όλα τα παραπάνω που παραθέτεις\nΑυτο σκέφτηκα και εγω για να είναι τα πράγματα πιο άπλα για όλους\nΠολύ σωστή ιδέα αλλά φοβάμαι ότι δεν θα χρησιμοποιηθεί. Εδώ το πρόβλημα του ποστάρει ο\nάλλος και δεν κάνει τον κόπο να γράψει τι σύστημα έχει (σε μερικά φόρουμ του εξωτερικού έχω δει ότι είναι κανόνας\nγια να ποστάρεις) με αποτέλεσμα το μισό τόπικ να είναι ερωταπαντήσεις τύπου chat που θα μπορούσαν να αποφεχθούν.\nΠρέπει να γίνει sticky και σιγά σιγά με τις υπενθυμίσεις των παλιών μελών να καθιερωθεί, σίγουρα εξυπηρετεί\nκαι θα κάνει πιο ουσιαστικά και περιεκτικά τα θέματα κι επίσης λιγότερα κουραστικά κι ευανάγνωστα.\nΠολύ καλή ιδέα αναλυτικότατη πιστεύω και μιάς και είμαι ενδιαφερόμενος θα την χρησιμοποιήσω για να διευκολύνω αυτούς που θέλουν να με βοηθήσουν\nαν θεωρειτε πως πρεπει να προσθεσω και κατι παραπανω ή να αλλαξω κατι πειτε το......\nΚαλό θα ήταν να είναι όλα όπως πχ στην αρχή που έχεις γράψει για χρήση υπολογιστή δηλαδή εννοώ με τέτοια μορφή ώστε να αρκεί ένα copy/past και μετά συμπλήρωση στοιχείων\nΠαραμετροποίηση του προτελευταίου βήματος και πρόσθεση του αν επιθυμεί να συναρμολογηθεί το σύστημα στο κατάστημα (αν πρόκειται για ένα ή και περισσότερα -ανάλογα με την περίπτωση), ή αν ενδιαφέρεται να το στήσει μόνος του ο ενδιαφερόμενος σε περίπτωση που δε γνωρίζει.\nΝομιζω και στις δυο περιπτωσεις να μπει η τωρινη συνθεση\nΜπορείς να προσθέσεις αν χρειάζεται λειτουργικό.\nΕπισης, καλο θα ειναι ο τιτλος του θεματος που ανοιγει ο ενδιαφερομενος να μην ειναι γενικος και αοριστος και οτι απλα θελει καινουργια συνθεση. Πιο βολικο για τιτλο θα ηταν κατι του στυλ: Gaming PC απο 800 εως 1000.\nΝα γραφει για τιτλο, χρηση που θελει την συνθεση (οσο πιο περιεκτικα γινετε, αν ειναι δυνατον σε μια λεξη ) και τα χρηματα που διαθετει.\nΘα βγαλει πολλους απο κοπο!\nSticky Sticky !!!\nΩ δε φαντάζεσαι, εδώ είχα σκεφτεί να προτείνω buttons για συγκεκριμένες ερωτήσεις :Ρ


psifiakiparea [licensed for non-commercial use only] / Γεωγραφικά σύνορα Β3\nΓεωγραφικά σύνορα Β3\nPage history last edited by Κατερίνα Τρίμη Κύρου 9 years, 1 month ago\nΡωμαϊκή αυτοκρατορία – Γεωγραφικά σύνορα\nΗ Ρωμαϊκή Αυτοκρατορία μεγάλωσε πολύ με την πάροδο του χρόνου.Οι Ρωμαίοι για τρεις αιώνες περίπου συνέχισαν τις κατακτήσεις τους στη Δύση,στην Ανατολή και στη Βόρεια Ευρώπη.Σιγά-σιγά συμπεριέλαβε στους κόλπους της ολόκληρη την αυτοκρατορία του Μεγάλου Αλεξάνδρου,την Ελλάδα,την Αίγυπτο και την Ευρώπη.Όλες οι χώρες γύρω από τη Μεσόγειο ήταν Ρωμαϊκές επαρχίες.Οι Ρωμαίοι εκείνη την εποχή ήταν κοσμοκράτορες, δηλαδή κυβερνήτες όλου του κόσμου.\nΚάποτε η αυτοκρατορία χωρίστηκε στη μέση.Το δυτικό κομμάτι είχε πρωτεύουσά του τη Ρώμη και το ανατολικό κομμάτι είχε πρωτεύουσά του το Βυζάντιο,όπου χίστηκε η Κωνσταντινούπολη.\nat 6:44 pm on Oct 21, 2011\nΩΡΑΙΑ ΕΡΓΑΣΙΑ ΛΙΛΙΑΝ!\nat 6:44 am on Oct 24, 2011\nΠολύ καλή η συμπύκνωση της εξέλιξης των συνόρων, Λίλιαν. Συγχαρητήρια. Μονάχα, επειδή για την αφήγηση της ιστορίας είναι πολύ σημαντικός ο παράγων" χρόνος", σε παρακαλώ προσδιόρισε ποιοι είναι αυτοί οι τρεις αιώνες της εξάπλωσης. Επίσης στην πρώτη περίοδο άλλαξε τη λέξη "αυτοκρατορία" με τη λέξη "Δημοκρατία', καθώς όταν ξεκίνησε η εξάπλωση αυτό ήταν το πολίτευμα. Τέλος, πρόσθεσε μια λεζάντα κάτω από το χάρτη που να προσδιορίζει ότι πρόκειται για τη Ρωμαϊκή αυτοκρατορία στη μεγαλύτερή της έκταση.


Κορωνοϊός: Εκλογές Ομοσπονδιών ως το Μάρτη - Παράταση και για το Μ.Α.Σ. - AgrinioTimes.gr\nΚορωνοϊός: Εκλογές Ομοσπονδιών ως το Μάρτη – Παράταση και για το Μ.Α.Σ.\n6 Νοεμβρίου 2020 20:24 6 Νοεμβρίου 2020 20:24 AgrinioTimes\nΕκλογές Ομοσπονδιών έως τα μέσα Μαρτίου και παρατείνονται όλες οι προθεσμίες για το Μητρώο Αθλητικών Σωματείων, λόγω των πανελλαδικών περιοριστικών μέτρων. Λόγω των έκτακτων μέτρων περιορισμού της πανδημίας, τα οποία ανακοινώθηκαν από τον Πρωθυπουργό, Κυριάκο Μητσοτάκη και θα ισχύουν πανελλαδικά όλο τον Νοέμβριο, επιβάλλεται να τροποποιηθούν αναλόγως και οι τρέχουσες προθεσμίες θεραπείας και ολοκλήρωσης των αιτήσεων εγγραφής των ερασιτεχνικών σωματείων στο Μητρώο Αθλητικών Σωματείων της ΓΓΑ.\n· 3.335 σωματεία έχουν ολοκληρώσει την κατάθεση της αίτησής τους και\n· 1.691 την έχουν ακόμα «ανοικτή»\nΕκ των 3.335 ολοκληρωμένων αιτήσεων έχουν ελεγχθεί οι 2.841 και οι 352, εξ αρχής ή μετά από την θεραπεία, πληρούν πλέον όλα τααπαιτούμενα αγωνιστικά και οικονομικά κριτήρια!


Tamara De Lempicka 💗 Ζευγάρι και σχέσεις - 2019\nEl.MothersForWomensLib.com > Ζευγάρι και σχέσεις > Tamara De Lempicka\nΗ Tamara de Lempicka, που ζούσε πριν από έναν αιώνα, ήταν το jet-set, τα κόμματα μέχρι αργά στο Παρίσι, στην Ιταλία και στη συνέχεια στη Νέα Υόρκη και την Καλιφόρνια, με τις πιο σημαντικές και διάσημες φιλίες της εποχής, μιας υπερβολικής ζωής, την εξάχνωση αυτού που θεωρούμε σήμερα μια χορεύτρια του Χόλιγουντ.\nΦαίνεται ότι τα αστέρια της παράστασης κάνουν ό, τι μπορούν για να είναι στο επίκεντρο της προσοχής, καυχηθείτε εκκεντρικές συνήθειες ή πραγματικές "πυροβολισμούς κεφαλής"? είναι ο μύθος που δεν ξεθωριάζει ποτέ ντίβα. Για να μιλήσετε, να θεωρηθείτε ως ανέφικτο μοντέλο της ομορφιάς και της αριστοκρατίας, είναι σήμερα περισσότερο από ποτέ το καθεστώς στο οποίο επιδιώκουν οι ηθοποιούς, οι τραγουδιστές και οι δημότες.\nΑυτή η τάση ξεκίνησε από τον ζωγράφο της Πολωνίας Tamara de Lempicka, ο οποίος με τη γοητεία του και τα έργα του δημιουργήθηκαν ένα μοντέλο ακόμα πολύ μιμούμενο. Χρησιμοποιείται από την παιδική ηλικία μέχρι τον ήλιο της Γαλλική Ριβιέρα, σε αποκλειστικά κολέγια, μεγάλα ξενοδοχεία, Tamara de Lempicka, που γεννήθηκε το 1898, είχε την πρώτη επαφή με κοσμική κοινωνία το 1922, όταν εξέθεσε τα έργα του Παριζιάνικα σαλόνια, ως νεαρός ανεξάρτητος καλλιτέχνης.\nΤο δικό του πρώιμο ταλέντο το έκαναν από εκείνη τη στιγμή υπερβολικό πρωταγωνιστή της ευρωπαϊκής υψηλής κοινωνίας? οι βούρτσες του απεικόνιζαν πολλές γνωστές προσωπικότητες της εποχής. Μεταξύ των "οπαδών" του υπήρξε επίσης ο πιο διάσημος θεατρικός συγγραφέας και ο Don Juan στην Ευρώπη, Gabriele D'Annunzio, η οποία το 1926 την κάλεσε στο Vittoriale για να την απεικονίσει. Αλλά το πορτρέτο δεν εκτελέστηκε ποτέ: ήταν στην πραγματικότητα μια δικαιολογία του ποιητή για να προσελκύσει την Ταμάρα, από την οποία ήταν παραπαίουσα. εσείς το απέρριψε, του έδωσε ένα δαχτυλίδι topaz που ο καλλιτέχνης φορούσε όλη του τη ζωή.\nΣτα έργα του της δεκαετίας του 1920 και του 1930 απεικόνιζε όλα όσα στη συνέχεια εξετάστηκαν γοητευτικός και αυτό αντιπροσωπεύει το «νέο»: το τηλέφωνο, το αστικές απόψεις με ουρανοξύστες. Οι γυναίκες εκφράζουν ένα παγωμένη και τέλεια γοητεία, φαίνονται αμόλυντα από την πραγματικότητα: τα χείλη με βαθύ και πολύτιμο κόκκινο κραγιόν, τα χέρια του άψογα, τα χέρια του καλυμμένα αφρώδη κοσμήματα. Παρουσίασε, εν συντομία, η αριστοκρατία, τον όμορφο κόσμο, τους διανοούμενους, αλλά και πάνω από όλα τους λόθους, τις γυναίκες της ανώτερης κοινωνίας που οδήγησαν τον Bugatti και ασχολήθηκαν στον Άγιο Μόριτς, τους παραβατικές αγάπες, με εικόνες κοντά στην τέχνη και την τελειομανία στη φωτογραφία της μόδας, αλλά που ταλαντεύεται ανάμεσα στην εκλεπτυσμένη αισθησιασμό και τον παγωμένο κλασικισμό? ακόμα αυτό το φωτοστέφανο «Μη πρόσβαση» των μοντέλων βρίσκεται σε πολλές εκστρατείες μόδας.\nΗ ίδια κατέλαβε τις σελίδες των περιοδικών με τις φωτογραφίες της Hollywood diva για μια ζωή. Η εικόνα που έχουμε στην Tamara είναι στην πραγματικότητα αυτή του μη αμφισβητούμενο αστέρι ενός διαγωνισμού μόδας. Την βλέπουμε να βγαίνει από το αυτοκίνητο και να πηγαίνει στην κριτική επιτροπή, ίσως η μεγάλη Gatsby, η Hemingway ή η Coco Chanel, και με το χέρι που εγκαταλείπεται στο καπό, να θέσει σε μια περήφανη και κομψή στάση. Το 972, κατά τη διάρκεια μιας από τις τελευταίες του δημόσιες εμφανίσεις, που έλαβε σε έκθεση, εξακολουθεί να φαίνεται να είναι κύριος ενός τέλειο ύφος: άπαχο και περήφανο, μια κούρεμα έπειτα στη μόδα, η μύτη του λοφίου που φοριέται ως ευγενής διάκριση. Ένα φυσικό χάρισμα, σε οποιαδήποτε ηλικία.\nΒίντεο: Tamara de Lempicka, Worldly Deco Diva, underrated master of the roaring twenties.\nΌταν η προσποίηση του οργασμού είναι ηθική υποχρέωση\n10 Δώρα του Αγίου Βαλεντίνου κάτω των 10 ευρώ\n8 Πράγματα που τα παιδιά πρέπει σίγουρα να γνωρίζουν για τη χρονολόγηση\nΣας αρέσει ο ίδιος τύπος με τον φίλο σας; Εδώ είναι τι να κάνετε\nΜου αρέσει το ίδιο φίλο του φίλου μου τι να κάνει - όταν εσείς και ο καλύτερος φίλος σας έχετε ένα ενδιαφέρον αγάπης στο κοινό μπορεί να είναι μια πολύ ακανθώδη κατάσταση. Εδώ είναι πώς να το αντιμετωπίσετε.\nΓάμος: πόσα χρήματα πρέπει να δοθούν σε συζύγους που ζητούν χρήματα\nΑυτός και ο πρώην του, πώς να σπάσει αυτόν τον δεσμό;\nΙδανικό μήκος πέους και περιφέρεια\nΠώς να βρείτε το θάρρος να αφήσετε ένα άτομο και να κλείσετε μια ιστορία\nΠώς να φτιάξετε μια γαμήλια αψίδα για το γάμο\nCunnilingus: τα πράγματα που δεν πρέπει να κάνουμε ποτέ\nΤην πρώτη φορά σε μια νέα ιστορία\nΤυχαία Άρθρο Τα είδη των ζευγαριών που μπορείτε να συναντήσετε στην παραλία (και πώς να τα αποφύγετε)